sagorsarker/bangla-wikipedia huggingface dataset:
এলি আভরাম

এলিসাবেত আভরাম বা এলিসাবেত আভরামিদ গ্রানলুন্ড () (২৯ জুলাই, ১৯৯০) যিনি এলি আভরাম নামে বেশি পরিচিত। তিনি সুইডিশ - গ্রীক অভিনেত্রী। বর্তমানে তিনি মুম্বাই শহরে বাস করেন। হিন্দি ছবি মিকি ভাইরাস ও ভারতীয় টিভি রিয়ালিটি শো বিগ বসে তিনি অংশগ্রহণ করেন।
এলি আভরাম সুইডেনে জন্মগ্রহণ করেন। তিনি ত্যরেসো কম্মুন, স্টকহোমে বড় হন। '. আভরাম স্টকহোমের ফ্রান্স সারটো হাইস্কুলে পড়াশুনা করেন। তিনি তার প্রারম্ভিক বছর থেকেই ফিগার স্কেটিং, নৃত্য ও গানের উপর আগ্রহ দেখান। অভিনয়ের প্রাথমিক হাতেখড়ি হয় তার মা ও মাসীর কাছে যিনি স্কেন কাউন্টিতে একটি থিয়েটার পরিচালনা করতেন। আভরাম শৈশব থেকেই ভারতের চলচ্চিত্রের প্রতি আকর্ষণ অনুভব করতেন। স্থানীয় স্টকহোম সংবাদপত্র মিট আই এর একটি সাক্ষাৎকারে তিনি বলেন,"আমি ছোটবেলা থেকেই ভারতীয় নৃত্য ও পোশাকের প্রতি মুগ্ধ ছিলাম, এমনকি যখন আমার বয়স ছিল পাঁচ।" যেহেতু তার বাবা একজন গ্রিক সুরকার ছিলেন, তাই তিনি কিছু গ্রীক গান খুঁজে পেয়েছিলেন যেগুলো ভারতীয় গানের সাথে বেশ সামঞ্জস্যপূর্ণ ছিল। আভরাম কৈশোর থেকেই বলিউডের অভিনেত্রী হওয়ার স্বপ্ন দেখতেন। স্টকহোমের একটি জায়গায় বলিউডের ছবি বিক্রি হয় যেখান থেকে তিনি ছবি কিনতেন। এছাড়াও তিনি ইউটিউবেও হিন্দি ছবি দেখতেন।
১৭ বছর বয়সে আভরাম সান্দবিবারগের একজন সদস্য হন। এটি স্টকহোম ভিত্তিক প্রবাসী নৃত্যগোষ্ঠী যেখানে প্রধানত বলিউডের নৃত্য কর্মকাণ্ড চলে। তিনি সুইডেনে কিছু ছবিতে অভিনয় করেন যেমন, ২০০৮ সালে মুক্তিপ্রাপ্ত অপরাধমূলক নাটকীয় ছবি ফরব্জুদেন ফ্রুক্ত। এতে তিনি সেলেন চরিত্রে অভিনয় করেন যেটি ছিল ছবির প্রধান চরিত্রের কিশোরী বান্ধবী। ছবিটি সহিংস অপরাধের পরিপ্রেক্ষিতের বিরুদ্ধে চিত্রায়ন করা হয় যেখানে তিনি অপরাধমূলক অতীতযুক্ত একটি কিশোরের প্রেমে পড়েন।
তিনি সুইডিশ টেলিভিশন সিরিজ গরম্মন ভেরিজেও অভিনয় করেন।
আভরাম ২০১০ সালে মিস গ্রীস সুন্দরী প্রতিযোগিতায় অংশগ্রহণ করেন।
তিনি ইরানি মিউজিক ভিডিও "হালা চি শওদে" অভিনয় করেন। এটি এমাদ ও স্যাগি কর্তৃক নির্মিত হয়।
২০১২ সালের সেপ্টেম্বরে আভরাম মুম্বাই চলে আসেন। তিনি একটি মডেলিং প্রতিষ্ঠানের সাথে চুক্তি করেন ও একটি কাজের ভিসা পান। এভারেডি ইন্ডাস্ট্রিসের সাথে করা টিভি বিজ্ঞাপনটি তার প্রথম উল্লেখযোগ্য কাজ ছিল। ট্রাইআঙ্গেলস স্টুডিও দ্বারা উৎপাদিত রিসেজ্জা সিলভার জুয়েলারী জন্য একটি টেলিভিশন বিজ্ঞাপনচিত্রে তিনি অভিনয় করেন। সৌরভ বর্মার হাস্যরসাত্মক ও রোমাঞ্চকর ছবি মিকি ভাইরাস তাকে তারকাখ্যাতি এনে দেয় যদিও তিনি হিন্দি বলতে পারেন না। বলিউডে প্রবেশের পূর্বে নৃত্য ও হিন্দি উচ্চারণের উপর আনুষ্ঠানিক প্রশিক্ষণ নিয়েছিলেন। মিকি ভাইরাস ছবিতে তিনি কামানী জর্জ ভূমিকায় অভিনয় করেন। ছবিটি দিল্লীতে চিত্রায়ন করা হয় এবং ২৫শে অক্টোবর, ২০১৩ মুক্তি দেওয়া হয়।
বাংলাদেশ ও অস্ট্রেলিয়ার মধ্যকার টুয়েন্টি২০ আন্তর্জাতিক ক্রিকেট খেলার তালিকা

বাংলাদেশ এবং অস্ট্রেলিয়া ক্রিকেট দল ২০০৭ সাল থেকে ফেব্রুয়ারি, ২০১৪ সাল পর্যন্ত একে-অপরের বিরুদ্ধে টুয়েন্টি২০ আন্তর্জাতিক ক্রিকেটে অংশগ্রহণ করে আসছে। দল দুইটি এ পর্যন্ত মোট ২টি টুয়েন্টি২০ খেলায় একে-অপরের মুখোমুখি হয়। কিন্তু কোন খেলাতেই বাংলাদেশ জয়লাভ করতে সক্ষম হয়নি। অনুষ্ঠিত ২টি খেলাতেই অস্ট্রেলিয়া দল বিজয়ী হয়েছে।
সর্বশেষ হালনাগাদ: ১৩ মার্চ, ২০১৪ইং
১৩ মার্চ, ২০১৪ইং তারিখ পর্যন্ত বাংলাদেশ-অস্ট্রেলিয়ার মধ্যকার টুয়েন্টি২০ আন্তর্জাতিক ক্রিকেট খেলার তালিকা নিম্নরূপ:
এয়ারবাস

এয়ারবাস (ইংরেজি: Airbus) (, , , ) এয়ারবাস গ্রুপের অধীন একটি ইউরোপীয় বিমান নির্মাণকারী প্রতিষ্ঠান। প্রতিষ্ঠানটির মূল অফিস ফ্রান্সের ব্লাগন্যাকে অবস্থিত এবং এর উৎপাদন ব্যবস্থা ফ্রান্স, জার্মানি, স্পেন এবং যুক্তরাজ্যে অবস্থিত। ২০১৩ সালে এয়ারবাস ৬২৬টি বিমান তৈরি করেছে। এয়ারবাসের শুরু হয় মহাকাশযান নির্মাণ প্রতিষ্ঠান এয়ারবাস ইন্ডাসট্রি-এর একটি সহযোগী প্রতিষ্ঠান হিসেবে। ১৯৯৯ ও ২০০০ সালে ইউরোপীয় প্রতিরক্ষা এবং মহাকাশযান নির্মাণ প্রতিষ্ঠানগুলোর একত্রীকরণের ফলে একটি যৌথ কারবারী প্রতিষ্ঠান তৈরি হয়। এর মালিকানার ৮০% ইএডিএস এবং ২০% বিএই সিস্টেমসের ছিল। পরবর্তিতে বিএই ২০০৬ এর অক্টোবরে তার শেয়ার ইএডিএস-এর কাছে বিক্রয় করে।
চারটি দেশের ১৬টি শহরজুড়ে প্রায় ৬৩,০০০ কর্মচারী এয়ারবাসে চাকরি করে। এদেশগুলো হল ফ্রান্স, জার্মানি, স্পেন এবং যুক্তরাজ্য। তবে বিমানের বিভিন্ন অংশ চূড়ান্ত পর্যায়ে একত্রীকরণের ব্যবস্থা ফ্রান্সের তোলুস, জার্মানির হামবুর্গ এবং স্পেনের সেভিলেতে অবস্থিত। ২০০৯ সালে চীনের তিয়ানজিনেও এয়ারবাস এরকম একটি কারখানা স্থাপন করেন। যুক্তরাষ্ট্র, চীন, জাপান এবং ভারতে এয়ারবাসের সহযোগী সংস্থা রয়েছে।
এয়ারবাস বিশ্বের প্রথম ফ্লাই-বাই-ওয়্যার বিমান এয়ারবাস এ৩২০ তৈরি করেছে। এছাড়া এয়ারবাস বিশ্বের সর্ববৃহৎ যাত্রীবাহী বিমান এ৩৮০ তৈরি ও বাজারজাত করছে।
এয়ারবাসের সূচনা হয় কয়েকটি ইউরোপীয় বিমান নির্মাণ সংস্থার একত্রীকরণের ফলে। এর উদ্দেশ্য ছিল মার্কিন বিমান নির্মাণকারী বোয়িং, ম্যাকডোনেল ডগলাস এবং লকহিড-এর সাথে প্রতিযোগিতা করা। যদিও অনেক ইউরোপীয় বিমান কৌশলের দিক থেকে সৃজনশীল ও উন্নত ছিল, কিন্তু তাদের উৎপাদন ছিল কম। ১৯৯১ সালে জিয়ান পিয়ারসন, এয়ারবাসের তৎকালীন প্রধান নির্বাহী এবং ব্যবস্থাপনা পরিচালক মার্কিন বিমান নির্মাণ কোম্পানিগুলোর অতিরিক্ত প্রভাবের কারণ ব্যাখ্যা করেন। তিনি বলেন যে, যুক্তরাষ্ট্র্বের বিশাল ভূ-খন্ডের কারণে সেদেশে বিমান পরিবহন অনেক বেশি এবং ফলে বিমান উৎপাদনও বেশি। এছাড়া দ্বিতীয় বিশ্বযুদ্ধ পরবর্তি সময়ে যুক্তরাষ্ট্রে একটি লাভজনক, শক্তিশালী এবং কাঠামোগত বিমান নির্মাণ শিল্প গড়ে উঠে।
১৯৬০ সালের মাঝামাঝি সময়ে ইউরোপীয় বিমান কোম্পানিগুলোর পরস্পরের সমন্বেয়ের ক্ষেত্রে তারা একটি মীমাংশে উপনিত হয়। কোম্পানিগুলো এধরনের একটি অবস্থার ধারণা আগেই পেয়েছিল। ১৯৫৯ সালে হওকার সিডলি আর্মস্ট্রং হুইটওয়ার্থ বিমানটির একটি এয়ারবাস সংস্করণ প্রদর্শণ করে। এই সংস্করণটি একত্রে ১২৬ জন যাত্রী পরিবহনে সক্ষম। ইউরোপীয় বিমান নির্মাতারা এধরনের একটি চ্যালাঞ্জের ব্যাপারে আগে থেকে সচেতন ছিল এবং তারা অনুধাবন করেছিল যে মার্কিন শক্তিশালী বিমান নির্মাতাগুলির সাথে প্রতিযোগিতায় নামার জন্য পারস্পারিক সহযোগিতার বিকল্প নেই।
উপমহাদশে তথা ভারতে এই সংস্থার ব্যাপক সম্প্রসারণ রয়েছে। সংস্থার এ৩২০ মডেলটি ভারতের অভ্যন্তরীণ আকাশ যোগাযোগ ব্যাবস্থায় বহুল প্রচলিত।
২০১০ আইসিসি বিশ্ব টুয়েন্টি২০

২০১০ আইসিসি বিশ্ব টুয়েন্টি২০ প্রতিযোগিতা তৃতীয় আসর। আন্তর্জাতিক টুয়েন্টি২০ ক্রিকেট প্রতিযোগিতারূপে এটি ৩০ এপ্রিল, ২০১০ তারিখ থেকে ১৬ মে, ২০১০ তারিখ পর্যন্ত ওয়েস্ট ইন্ডিজে অনুষ্ঠিত হয়। চূড়ান্ত খেলায় ইংল্যান্ড ক্রিকেট দল অস্ট্রেলিয়াকে পরাজিত করে চ্যাম্পিয়ন হয়। প্রতিযোগিতার সেরা খেলোয়াড় মনোনীত হন কেভিন পিটারসন।
২০০৭ সালে প্রথমবারের মতো অনুষ্ঠিত এ প্রতিযোগিতাটি প্রতি দুই বছর পরপর আয়োজনের কথা ছিল। পূর্বঘোষিত একদিনের আন্তর্জাতিক প্রতিযোগিতারূপে আইসিসি চ্যাম্পিয়ন্স ট্রফি ওয়েস্ট ইন্ডিজে আয়োজনের সিদ্ধান্ত নেয়া স্বত্ত্বেও তা টুয়েন্টি২০ পর্যায়ে পরিবর্তিত হয়। কারণ ২০০৮ সালের চ্যাম্পিয়ন্স ট্রফি প্রতিযোগিতা আয়োজনে পাকিস্তানের নিরাপত্তা ব্যবস্থা ও আন্তর্জাতিক ক্রিকেট প্রতিযোগিতার সময়সূচী সংশোধনের প্রয়োজনীয়তাই এর প্রধান কারণ।
আইসিসি বিশ্ব টুয়েন্টি২০ প্রতিযোগিতাটি সর্বশেষ প্রতিযোগিতার ১০ মাসের ব্যবধানে অনুষ্ঠিত হয়। টেস্টভূক্ত দেশ ও সহযোগী সদস্যভূক্ত দেশের সর্বমোট ১২ দল এতে অংশ নেয়। কেনসিংটন ওভাল, প্রভিডেন্স স্টেডিয়াম ও বিউসেজুর স্টেডিয়াম - এ তিনটি স্টেডিয়ামেই সবগুলো খেলার আয়োজন করা হয়। পাশাপাশি মহিলাদের প্রতিযোগিতাও অনুষ্ঠিত হয়।
৪ জুলাই, ২০০৯ তারিখে গ্রুপ ঘোষণা করা হয়। ২০০৯ সালের প্রতিযোগিতার ন্যায় এবারও চারটি গ্রুপ করা হয়। বন্ধনীতে দলের বাছাই উল্লেখ করা হয়েছে।
পূর্ব ক্যারিবীয় সময়সূচী () অনুযায়ী সকল সময়
সুপার এইট পর্বে প্রতিগ্রুপের শীর্ষ দুই দলকে নিয়ে গঠিত হয়েছে। দলগুলোকে ই এবং এফ গ্রুপে বিভক্ত করা হয়েছে। এ ও সি গ্রুপের শীর্ষ দল এবং বি ও ডি গ্রুপের দ্বিতীয় স্থান অধিকারী দল নিয়ে গ্রুপ ই গঠিত। আবার, বি ও ডি গ্রুপের শীর্ষ দল এবং এ ও সি গ্রুপের দ্বিতীয় স্থান অধিকারী দল নিয়ে গ্রুপ এফ গঠিত।
১৬ মে, ২০১০ তারিখ বার্বাডোসে চূড়ান্ত খেলা অনুষ্ঠিত হয়। খেলায় ইংল্যান্ড জয়লাভ করে। এরফলে দলটি প্রথমবারের মতো বৈশ্বিকভাবে স্বীকৃত কোন প্রতিযোগিতায় জয়লাভে সক্ষম হয়। এটি ছিল তাদের আন্তর্জাতিক ক্রিকেট কাউন্সিল প্রদত্ত ট্রফি। অস্ট্রেলিয়া প্রথমে ব্যাটিং করে ৬ উইকেটে ১৪৭ রান সংগ্রহ করে। জবাবে ১৮ বল বাকী থাকতেই ইংল্যান্ড নির্ধারিত লক্ষ্যে পৌঁছে যায়। ইংল্যান্ডের পক্ষে ক্রেগ কাইজওয়েটার ৪৯ বলে ৬৩ রান সংগ্রহ করেন। এছাড়াও, কেভিন পিটারসনের ৩১ বলে ৪৭ রান উল্লেখযোগ্য। ডেভিড হাসি দলের পক্ষে সর্বোচ্চ ৫৯ রান করেন। প্রতিযোগিতায় ২৪৮ রান সংগ্রহ করায় পিটারসনকে ম্যান অব দ্য টুর্নামেন্ট এবং কাইজওয়েটারকে ম্যান অব দ্য ম্যাচের পুরস্কার প্রদান করা হয়।
সানজিদা শেখ

সানজিদা শেখ একজন ভারতীয় টেলিভিশন অভিনেত্রী। তিনি টেলিভিশনের সিরিয়ালে বিভিন্ন ভূমিকায় অভিনয় করেছেন। সানজিদা ২০০৫ সালের টিভি শো কেয়া হোগা নিম্মু কাতে প্রধান ভূমিকায় অভিনয় করেন। তিনি আমীর আলীর সাথে নৃত্য প্রতিযোগিতা "নাচ বলিয়ে ৩ "অংশগ্রহণ করেন ও বিজয়ী হন।
২রা মার্চ ২০১২ তারিখে তিনি তার পুরনো প্রেমিক আমীর আলিকে বিয়ে করেন।
ভারতীয় চলচ্চিত্র অভিনেত্রীদের তালিকা
শমী কায়সার

শমী কায়সার (জন্ম ১৫ জানুয়ারি) একজন বাংলাদেশী অভিনেত্রী ও প্রযোজক। শমী টেলিভিশনে অভিনয়ের জন্য সুপরিচিত হলেও তিনি কয়েকটি চলচ্চিত্রেও অভিনয় করেছেন। তার অভিনীত উল্লেখযোগ্য টেলিভিশন নাটক হল "নক্ষত্রের রাত", "নীতু তোমাকে ভালবাসি", "প্যাকেজ সংবাদ" প্রভৃতি। তিনি "হাছন রাজা" (২০০৩) ও "লালন" (২০০৪) চলচ্চিত্রে অভিনয় করেন।
শমী ১৫ জানুয়ারি ১৯৭০ জন্মগ্রহণ করেন। তার পিতার নাম শহীদুল্লাহ কায়সার ও মাতার নাম পান্না কায়সার। তার মা পান্না একজন লেখিকা এবং সাবেক সংসদ সদস্য। শমীর একজন ছোট ভাই আছেন, অমিতাভ কায়সার। বাংলাদেশের সাবেক রাষ্ট্রপতি একিউএম বদরুদ্দুজা চৌধুরীর স্ত্রী মায়া পান্নার বোন। ফলে, শমী এবং রাজনীতিবিদ মাহি বি চৌধুরী খালাতো ভাই-বোন।
১৯৮৯ সালে পরিচালক আতিকুল হক চৌধুরী এমন একজন মেয়ে খুঁজছিলেন, যে কিনা নোয়াখালীর আঞ্চলিক ভাষায় কথা বলতে পারে, তার নাটক "কেবা আপন কেবা পর" এ অভিনয়ের জন্যে। এর ফলে শমী প্রথম অভিনয়ের সুযোগ পান। এরপর তিনি ইমদাদুল হক মিলনের উপন্যাস অবলম্বনে এবং আব্দুল্লাহ আল মামুনের পরিচালনায় তিন পর্বের ধারাবাহিক নাটক "যত দূরে যাই" এ অভিনয় করে পরিচিত লাভ করেন। তারপর তিনি বহু নাটকে যেমন, "নক্ষত্রের রাত", "ছোট ছোট ঢেউ", "স্পর্শ", "একজন", "অরণ্য", "আকাশে অনেক রাত", "মুক্তি", "অন্তরে নিরন্তরে", "স্বপ্ন", "ঠিকানা" সহ বিভিন্ন নাটকে অভিনয় করেন।
শমী "ঢাকা থিয়েটারে" ১২ বছর ধরে কাজ করেন। তিনি শহীদুজ্জামান সেলিমের সাথে "হাত হোদাই" নাটকে অভিনয় করেন। "লালন" (২০০৪),"হাছন রাজা" র মত সিনেমায় তাকে অভিনয় করতে দেখা যায়। চলচ্চিত্র নির্মাতা ঋত্বিক ঘটকের জীবনী নিয়ে নির্মিত "দ্য নেম অব এ রিভার" (২০০২) সিনেমায় তিনি অভিনয় করেন।
এছাড়া শমী একজন প্রযোজক। তিনি ১৯৯৭ সালে তার নিজের প্রযোজনা প্রতিষ্ঠান "ধানসিড়ি প্রোডাকশন" প্রতিষ্ঠা করেন। এই প্রতিষ্ঠানের প্রযোজনায় "মুক্তি" এবং "অন্তরে নিরন্তরে" নাটক নির্মিত হয়। ২০১৩ সালে নভেম্বরে তার প্রতিষ্ঠান, ধানসিড়ি কমিউনিকেশন লিমিটেড, "রেডিও অ্যাক্টিভ" নামে একটি বেতার কেন্দ্রের জন্য লাইসেন্স পায়।
শমী ১৯৯৯ সালে ভারতীয় ব্যবসায়ী অর্নব ব্যানার্জী রিঙ্গোকে বিয়ে করেন। তবে দুই বছর পর তাদের বিচ্ছেদ ঘটে। পরবর্তীতে তিনি ২০০৮ সালের ২৪ জুলাই ইন্ডিপেন্ডেন্ট ইউনিভার্সিটির শিক্ষক মোহাম্মদ আরাফাতকে বিয়ে করেন। নানা কারণে এই সংসারেও বিবাহ বিচ্ছেদ ঘটে।
২০২০ সালের ৯ অক্টোবর তিনি বিয়ে করেন ব্যবসায়ী রেজা আমিন সুমনকে। সুমন র‍্যাংগস গ্রুপের প্রাক্তন কর্মকর্তা ছিলেন এবং বর্তমানে গ্রুপ ফোর দুবাইয়ের দায়িত্বে রয়েছেন।
২০২৪ সালে সংঘটিত কোটা সংস্কার আন্দোলনে ছাত্র-জনতার উপর স্বৈরাচার আওয়ামী লীগ সরকারের দমন-পীড়ন চলাকালে সরকারের পক্ষে অবস্থান নিয়েছিলেন শমী কায়সার। আন্দোলন চলাকালীন সময়ে শমী কায়সার সহ স্বৈরাচার আওয়ামী পন্থী শিল্পীদের একাংশ চিত্রনায়ক ফেরদৌসের নেতৃত্বে হোয়াটসঅ্যাপে 'আলো আসবেই' নামের একটি গ্রুপে আন্দোলনের বিরুদ্ধে সক্রিয় ছিলেন। অসহযোগ আন্দোলন পরবর্তী সময়ে ৩ সেপ্টেম্বর ২০২৪ তারিখে সামাজিক যোগাযোগ মাধ্যমে ঐ হোয়াটসঅ্যাপ গ্রুপ সংশ্লিষ্ট কিছু স্ক্রিনশট ছড়িয়ে পড়ে।
লাতিন লিপি

রোমান লিপি (লাতিন লিপি) বিশ্বের সবচেয়ে বেশি ব্যবহৃত অশব্দীয় বর্ণমালা লিপি যা দিয়ে প্রায় বেশ ইউরোপীয় ভাষাগুলি লেখা হয়, যেমন ইংরেজি ভাষা, জার্মান ভাষা, ওলন্দাজ ভাষা, ডেনীয় ভাষা, নরওয়েজীয় ভাষা, সুয়েডীয় ভাষা, আইসল্যান্ডীয় ভাষা, আফ্রিকান্স ভাষা, ফরাসি ভাষা, স্পেনীয় ভাষা, পর্তুগিজ ভাষা, ইতালীয় ভাষা, আইরিশ ভাষা ইত্যাদি।
এই লিপিটি ২টি নামে পরিচিত, রোমান লিপি বা লাতিন লিপি। "রোমান লিপি" নামটি এই লিপি জন্মভূমি প্রাচীন রোম থেকে এসেছে, কিন্তু ইউনিকোড ও আন্তর্জাতিক মান সংস্থা এটিকে "লাতিন লিপি" নামে পরিচয় দেয়।
এর সংখ্যা পদ্ধতি "রোমান সংখ্যা", কিন্তু রোমান লিপি-সহ অনেক লিপি বর্তমানে আরবি সংখ্যা ব্যবহার করে।
প্রাথমিকভাবে রোমান লিপিটি লাতিন ভাষায় ব্যবহৃত ছিল। এটি পরে অনেক ভাষা দ্বারা গ্রহণ করা হল, যেমনঃ জার্মান ভাষা, ইংরেজি ভাষা, ওলন্দাজ ভাষা, ডেনীয় ভাষা, নরওয়েজীয় ভাষা, সুয়েডীয় ভাষা, আইসল্যান্ডীয় ভাষা, ফরাসি ভাষা, স্পেনীয় ভাষা, পর্তুগিজ ভাষা, ইতালীয় ভাষা, চেক ভাষা, ক্রোয়েশীয় ভাষা, রুমানীয় ভাষা, পোলীয় ভাষা, ফিনীয় ভাষা, আইরিশ ভাষা, স্কট্‌স ভাষা, লিথুয়েনীয় ভাষা, রোমানশ ভাষা ও ওয়েলশ ভাষায়।
কিচ্ছু ভাষাদের নিজস্ব লিপি না থাকাতেও রোমান লিপি গ্রহণ করা হয়েছে, যেমনঃ আফ্রিকান্স ভাষা, এস্পেরান্তো ভাষা, ফিজি ভাষা, ফিলিপিনো ভাষা, হাওয়াই ভাষা, খাসি ভাষা, গারো ভাষা ও জুলু ভাষা।
আবার কিচ্ছু ভাষাগুলি অন্যান্য লিপি থেকে রোমান লিপিতে পরিবর্তন করে, যেমনঃ হাঙ্গেরীয় ভাষা, ইন্দোনেশীয় ভাষা, মালয় ভাষা, তুর্কি ভাষা, ভিয়েতনামীয় ভাষা, উজবেক ভাষা ও তুর্কমেনীয় ভাষা।
সামান্থা রুথ প্রভু

সামান্তা রুথ প্রভু (জন্ম: এপ্রিল ২৮, ১৯৮৭) একজন ভারতীয় অভিনেত্রী এবং মডেল, যিনি প্রধানত তেলুগু ও তামিল চলচ্চিত্র শিল্পে ​​কাজ করেন; এবং চারটি ফিল্মফেয়ার পুরস্কারসহ বিভিন্ন পুরস্কার অর্জন করেছেন। সামান্থা ভারতের তামিলনাড়ু রাজ্যে বেড়ে ওঠেন এবং ছেলেবেলাতেই মডেলিং পেশার প্রতি আকৃষ্ট হয়েছিলেন। তিনি দক্ষিণ ভারতীয় চলচ্চিত্র শিল্পে নিজেকে একজন নেতৃস্থানীয় অভিনেত্রী হিসাবে প্রতিষ্ঠিত করেছেন।
সামান্থা ২৮ এপ্রিল ১৯৮৭ সালে ভারতের তামিলনাড়ু রাজ্যের চেন্নাইতে জন্ম নেন।
২০১২ সালে টাইমস অব ইন্ডিয়ার সাথে এক সাক্ষাৎকারে তিনি প্রকাশ করেন যে, তিনি "গভীরভাবে প্রেমে এবং তার সম্পর্কে বেশ সন্তুষ্ট"। তিনি বলেন, "সে এবং আমি খুব শক্তিশালী এবং আমি এতে খুবই খুশি"। তবে তিনি ভবিষ্যত পরিকল্পনা প্রকাশ করতে আপত্তি জানান। তিনি কস্টিউম ডিজাইনার নিরজা কনার ঘনিষ্ঠ বন্ধু। ২০০৫ সালে, সামান্থা তার ব্রেক আপের ঘোষণা দেন। তিনি "জাবারদাস্ত" চলচ্চিত্রের সহ-শিল্পী সিদ্ধার্থের সঙ্গে প্রায় সাড়ে দুই বছরের মতো সময় ধরে ডেট করেন। তবে তারা তাদের এই সম্পর্ক প্রকাশ্যে স্বীকার না করলেও, প্রায়ই তাদেরকে বিভিন্ন অনুষ্ঠানে একসঙ্গে দেখা যায়।
এরপর ২০১৫ সালের দিকে তিনি সম্পর্ক করে তোলেন আরেক তেলুগু সুপারস্টার নাগা চৈতন্যর সঙ্গে। ২০১৭ সালের ২৯ জানুয়ারি তাদের বাগদান সম্পন্ন হয়। ২০১৭ সালের অক্টোবর ৭ এবং ৮ তারিখে তারা যথাক্রমে হিন্দু এবং খ্রিষ্টান ধর্মমতে বিয়ে করেন ভারতের গোয়ায়। ২রা অক্টোবর, ২০২১-এ এই দম্পতির বিচ্ছেদ ঘটে। চৈতন্য এবং সামান্থাকে একত্রে তিনটি চলচ্চিত্রে দেখা গিয়েছে এবং সেগুলো বক্স অফিসে ব্লকবাস্টার ঘোষিত হয়েছে।
হান্‌গেউল

হান্‌গ্যুল্ বা হাঙ্গুল () কোরীয় ভাষার লিপি। পঞ্চদশ শতাব্দীতে কোরীয় রাজা রাজা সেজোং সাধারণ জনগণের কথা চিন্তা করে হান্‌গ্যুল্ নামক খুব সহজবোধ্য একটি বর্ণমালা প্রণয়ন করেন। বিংশ শতাব্দীতে এসে এই বর্ণমালা সরকারিভাবে স্বীকৃত হয়। অসংখ্য ভাষাবিদের মতে, হান্‌গ্যুল্ বর্ণমালা পৃথিবীর সবচেয়ে নিখুঁত কিন্তু সহজবোধ্য বর্ণমালা। প্রায় হাজার বছর আগে কোরীয় ভাষা হান্জা নামক চীনা ছবি-অক্ষর (Pictogram) লিপি হতে ঋণ করা শব্দ দিয়ে লেখা হতো। 
হান্‌গ্যুলের বর্ণগুলো সাধারণত মহাপ্রাণ। যেমন, "거울" এর উচ্চারণ নিয়মমতে "গউল্" হওয়ার কথা হলেও, এর উচ্চারণ করা হয় "ঘউল্"। আরেকটি উদাহরণ হিসেবে বলা যায়"," কোরীয় ফুটবল খেলোয়াড় এর নাম "বেক জি হুন" উচ্চারণ করা হলেও, এর আসল উচ্চারণ হবে "ভেক জি হুন"।
এছাড়াও, হান্‌গ্যুলের ㄹ বর্ণটি উচ্চারণে নতুন শিক্ষার্থীরা দ্বিধাগ্রস্ত হতে পারে। বাংলা 'ড়্' উচ্চারণের মতো করে 'ল্' উচ্চারণ করলে এই বর্ণটির সবচেয়ে কাছাকাছি যাওয়া যায়।
স্বরবর্ণ এবং ব্যঞ্জনবর্ণ কে এক-অক্ষর এর হিসাবে বসানোর পদ্ধতি:
হাশি

হাশি হচ্ছে দুই কাঠির জুড়ি যার দ্বারা খাদ্যকে তুলে আহার করা হয়। দুইটি কাঠির জুড়ি এক সঙ্গে থাকলেই হাশির জুড়ি সম্পূর্ণ থাকে। হাশি ঐতিহ্যগতভাবে জাপান, কোরিয়া, চীনা, এবং ভিয়েতনামতে ব্যবহৃত হয়। পরে গিয়ে মালয়েশিয়া এবং ইন্দোনেশিয়াতে হাশির জনপ্রিয়তা বেড়ে যায়। শ্রীলঙ্কা, নেপাল, তিব্বত এবং বাংলাদেশেও হাশির জনপ্রিয়তার বাড়ার অনুমান করা যাচ্ছে।
হাশি মসৃণ হয় এবং সাধারণভাবে বাঁশ, প্লাস্টিক, কাঠ বা স্টেইনলেস স্টীল দিয়ে তৈরি হয়। বিরলভাবে চীনামাটি, রূপা, গজদন্ত এবং যসম থেকে তৈরি করা হয়।
হাশি ব্যবহার করার সঠিক পদ্ধতি হলো:
ইউনাইটেড স্টেটস ডিপার্টমেন্ট অব এনার্জি

ইউনাইটেড স্টেটস ডিপার্টমেন্ট অব এনার্জি (ডিওই) মার্কিন যুক্তরাষ্ট্র সরকারের একটি মন্ত্রিপরিষদ পর্যায়ের বিভাগ। এর দায়িত্ব হলো রাষ্ট্রের নিউক্লিয় অস্ত্র কর্মসূচী, মার্কিন যুক্তরাষ্ট্রের নৌবাহিনীর জন্য নিউক্লিয় রিঅ্যাক্টর তৈরি, শক্তি সংরক্ষণ, শক্তি সম্পর্কিত গবেষণা, তেজস্ক্রিয় বর্জ্য ব্যবস্থাপনা। ভৌত বিজ্ঞান গবেষণায় মার্কিন যুক্তরাষ্ট্রের যেকোনো ফেডারেল অ্যাজেন্সির চেয়ে ডিওই বেশি পৃষ্ঠপোষকতা করে।
১৯৪২ সালে দ্বিতীয় বিশ্বযুদ্ধ চলাকালে মার্কিন যুক্তরাষ্ট্র ম্যানহাটন প্রকল্প শুরু করে, যেটি ছিল পারমাণবিক বোমা তৈরির প্রকল্প। যুদ্ধের পর এই প্রকল্পের ভবিষ্যত নিয়ন্ত্রণের জন্য অ্যাটমিক এনার্জি কমিশন গঠিত হয়।
Other major DOE facilities include:
মাহি গিল

মাহি গিল (ইংরেজি: Mahie Gill) (জন্ম: ১৯ ডিসেম্বর ১৯৭৫) একজন ভারতীয় অভিনেত্রী যিনি বলিউডের চলচ্চিত্রে অভিনয় করেন। তিনি অনুরাগ কাশ্যপ পরিচালিত "দেব.ডি" (২০০৯) হিন্দি চলচ্চিত্রে পারু চরিত্রে অভিনয়ের জন্য ব্যপকভাবে পরিচিত। যা বাঙালী লেখক শরৎচন্দ্র চট্টোপাধ্যায়ের বাংলা উপন্যাস "দেবদাস" (১৯০১) অবলম্বনে নির্মিত। এ চলচ্চিত্রে অভিনয়ের জন্য ২০১০ সালে তিনি শ্রেষ্ঠ অভিনেত্রী বিভাগে ফিল্মফেয়ার সমালোচনা পুরস্কার লাভ করেন। বলিউডে অভিষেকের পূর্বে তিনি পাঞ্জাবী চলচ্চিত্রে কাজ করতেন। গিল, "সাহেব, বিবি অউর গ্যাংস্টার" (২০১১) চলচ্চিত্রে মাধবী দেবী চরিত্রে অভিনয় করেন, যেখানে তিনি যৌন-হতাশ এক নারীর চরিত্র ফুটিয়ে তোলেন। এই চলচ্চিত্রের ব্যাপক সমালোচনা ও ব্যবসাসফলতার কারণে ২০১৩ সালে এর পরবর্তী সংস্করণ "সাহেব, বিবি অউর গ্যাংস্টার রিটার্নস" মুক্তি দেয়া হয়।
গিল পাঞ্জাবের চণ্ডীগড়ে জন্মগ্রহণ করেন। ১৯৯৮ সালে চণ্ডীগড়ের পাঞ্জাব বিশ্ববিদ্যালয় থেকে থিয়েটার বিষয়ের উপর তিনি স্নাতক সম্পন্ন করেন। তিনি মনে করেন তার অপূর্ণাঙ্গতার কারণে তার প্রথম বিবাহ ব্যর্থ হয়েছে।
মাহি পাঞ্জাবী ভিত্তিক বলিউড ছবি হাওয়াতে প্রথম সফলতা পান। অনুরাগ তাকে একটি পার্টিতে প্রথম দেখেন এবং দেব ডি ছবিতে পারু চরিত্রে তাৎক্ষণিক ভাবে স্বাক্ষর করান। তিনি রাম গোপাল ভার্মার সাথে নট আ লাভ স্টোরি নামক ছবিতে কাজ করেন। ছবিটি ২০০৮ সালে নিরাজ গ্রুভারের হত্যা মামলার উপর ভিত্তি করে নির্মাণ করা হয়। গিল সাহেব বিবি অর গ্যাংস্টার ছবিতে জিমি শেরগিল ও রনদিপ হুদার সাথে অভিনয় করেন। ৩০শে সেপ্টেম্বর, ২০১১ ছবিটি মুক্তি পায়। ছবিটির জন্য তিনি ফিল্মফেয়ার শ্রেষ্ঠ অভিনেত্রী অ্যাওয়ার্ড এনে দেয়। তিনি পান সিং তোমার ছবিতে ইরফান খানের সাথে অভিনয় করেন। এটি একজন ক্রীড়াবিদের উপর নির্মিত সত্য কাহিনী যেখানে ক্রীড়াবিদটি পরবর্তীতে দস্যু হিসেবে আত্মপ্রকাশ করে। এই ছবিতে তিনি প্রধান চরিত্রের স্ত্রীর ভূমিকায় অভিনয় করেন। অপূর্ব লাখিয়ার ছবি তুফানের মাধ্যমে মাহি তেলুগু ছবিতে প্রথম আত্মপ্রকাশ করেন। তুফান ছবিটির পাশাপাশি এর হিন্দি সংস্করণ জানযিরেও অভিনয় করেন। পরবর্তীতে তিনি সাইফ আলী খান অভিনীত তিগমাংসু থুলিয়া নির্মিত বুলেট রাজা ছবিতে আইটেম হিসেবে কাজ করেন।
আকিব জাভেদ

আকিব জাভেদ (; জন্ম: ৫ আগস্ট, ১৯৭২) পাকিস্তানের সাবেক ক্রিকেটার। ডানহাতি মিডিয়াম-ফাস্ট পেস বোলার হিসেবে তিনি বলকে উভয় দিকেই সুইং করাতে পারদর্শী ছিলেন। ১৯৮৮ থেকে ১৯৯৮ সাল পর্যন্ত তিনি পাকিস্তানের অন্যতম বোলিং স্তম্ভ ছিলেন। ১৯৯২ সালের ক্রিকেট বিশ্বকাপ বিজয়ী পাকিস্তান ক্রিকেট দলের অন্যতম সদস্য আকিব বর্তমানে তিনি সংযুক্ত আরব আমিরাত ক্রিকেট দলের বোলিং কোচের দায়িত্ব পালন করছেন। এছাড়াও, ২০০৪ সালের আইসিসি অনূর্ধ্ব-১৯ ক্রিকেট বিশ্বকাপে পাকিস্তান দলকে পরিচালনা করেন।
লাহোরের ইসলামিয়া কলেজের প্রাক্তন শিক্ষার্থী আকিব তার খেলোয়াড়ী জীবনে ২২টি টেস্ট ও ১৬৩টি একদিনের আন্তর্জাতিকে পাকিস্তান দলের প্রতিনিধিত্ব করেছেন। ভারত ক্রিকেট দলের বিপক্ষেই তিনি অধিক সফলকাম হয়েছেন। সর্বমোট ৬টি ম্যান অব দ্য ম্যাচের পুরস্কারের চারটিই পেয়েছেন ভারতের বিরুদ্ধে। ১৯৯১ সালের অক্টোবর মাসে একদিনের আন্তর্জাতিকে ১৯ বছর ১৯ দিন বয়সে ভারতের বিপক্ষে হ্যাট্রিক করেন। এরফলে তিনি মার্চ, ২০১৪ সাল পর্যন্ত সর্বকনিষ্ঠ খেলোয়াড় হিসেবে ওডিআই হ্যাট্রিকধারীর মর্যাদা পেয়ে আসছেন। শেষদিকে সচিন তেন্ডুলকর ও সৌরভ গাঙ্গুলী’র নজরকাড়া ব্যাটিং ও তার দূর্বল বোলিংয়ের ফলেই ১৯৯৮ সালে ঢাকায় অনুষ্ঠিত স্বাধীনতা কাপে ভারত শিরোপা লাভ করেছিল।
উত্তরা (চলচ্চিত্র)

উত্তরা (ইংরেজি: The Wrestlers), হচ্ছে ২০০০ সালে মুক্তিপ্রাপ্ত বাঙালি কবি বুদ্ধদেব দাশগুপ্ত পরিচালিত বাংলা ভাষার চলচ্চিত্র। এটি সমরেশ বসুর গল্পের ভিত্তিতে চিত্রিত। জয়া শীল উত্তরা নামে অভিনয় করেন। এছাড়াও তাপস পাল, শঙ্কর চক্রবর্তী এবং রাইসুল ইসলাম আসাদ খ্রিস্টান পাদ্রি হিসেবে অভিনয় করেন।
চলচ্চিত্রটি আপাতদৃষ্টিতে শান্তিপূর্ণ এলাকার মানুষের সহিংসতা, মানবিক পাপ এবং অনাচারকে বৈপরীত্যের মাধ্যমে তুলে ধরেছে। স্থানটি হচ্ছে বাংলার পুরুলিয়া জেলার একটি শান্ত গ্রাম।
ওয়েন পার্নেল

ওয়েন ডিলন পার্নেল (জন্ম: ৩০ জুলাই, ১৯৮৯) হলেন একজন প্রথিতযশা দক্ষিণ আফ্রিকান আন্তর্জাতিক ক্রিকেটার। তিনি দক্ষিণ আফ্রিকার পোর্ট এলিজাবেথে জন্মগ্রহণ করেন। দক্ষিণ আফ্রিকা ক্রিকেট দলের পক্ষ হয়ে টেস্ট, একদিনের আন্তর্জাতিক ও টুয়েন্টি২০ আন্তর্জাতিক খেলায় অন্যতম সদস্য হিসেবে রয়েছেন। দলে বামহাতে ব্যাটিং করলেও মূলতঃ তিনি বামহাতি মিডিয়াম ফাস্ট বোলার। পার্নেল ২০০৭ সালে পোর্ট এলিজাবেথের গ্রে হাই স্কুল থেকে মেট্রিকুলেশন পাশ করেন। তারপর ২০০৯ সালে নেলসন ম্যান্ডেল মেট্রোপলিটন বিশ্ববিদ্যালয়ে মানব সম্পদ ব্যবস্থাপনা বিভাগে ভর্তি হন।
ঘরোয়া ক্রিকেটে তিনি ওয়ারিয়র্স ও কাউন্টি ক্রিকেটে কেন্টের হয়ে নিয়মিত ক্রিকেট খেলেন। আর ইন্ডিয়ান প্রিমিয়ার লিগে (আইপিএল) দিল্লি ডেয়ারডেভিলসের মাধ্যমে অভিষেক ঘটে ও পরবর্তীকালে পুনে ওয়ারিয়র্স দলের হয়ে খেলেন তিনি। ২০১৪ সালের আইপিএল নিলামে তিনি পুনরায় ১ মিলিয়ন রূপির বিনিময়ে দিল্লি ডেয়ারডেভিলসের সাথে চুক্তিবদ্ধ হন।
সর্বপ্রথম ২০০৬ সালে আইসিসি অনূর্ধ্ব-১৯ ক্রিকেট বিশ্বকাপের দক্ষিণ আফ্রিকা দলের হয়ে খেলেন ওয়েন পার্নেল। এরপর ২০০৮ সালের অনূর্ধ্ব-১৯ বিশ্বকাপে দক্ষিণ আফ্রিকা ক্রিকেট দলের অধিনায়ক মনোনীত হন তিনি। এই প্রতিযোগিতায় ওয়েন সর্বোচ্চ উইকেট সংগ্রহকারীর ভূমিকায় অবতীর্ণ হন। গড়ে ৮.৩৮ রান দিয়ে ১৮ উইকেট লাভ করেছিলেন পার্নেল। কোয়ার্টার ফাইনালে বাংলাদেশের বিপক্ষে ৮ রানের বিনিময়ে ৬ উইকেটসহ ৫৭ রানের সর্বোচ্চ ইনিংস খেলেন। এরপর আর পেছনে ফিরে তাকাতে হয়নি তাকে। পরের বছর ২০০৯ সালে অস্ট্রেলিয়ার বিপক্ষে ওডিআই ও টোয়েন্টি২০ ক্রিকেটে দক্ষিণ আফ্রিকা জাতীয় দলের হয়ে তার অভিষেক ঘটে। ২০১০ সালে ইংল্যান্ডের বিপক্ষে টেস্ট ক্রিকেট তার অভিষেক ঘটে।
২০১১ সালে পার্নেল ইসলাম ধর্ম গ্রহণ করার ঘোষণা দেন। ধর্ম পরিবর্তনের পর তিনি নতুন নাম হিসেবে ওয়ালিদ নামটিকে বেছে নিয়েছিলেন বলেও ঘোষণা দেন। যদিও সে সময় তার এই ঘোষণাকে নিয়ে বেশ জল্পনা-কল্পনা হয়েছিল। অনেকে অভিযোগ করেছিলেন যে, দক্ষিণ আফ্রিকার ওপেনার হাশিম আমলা এবং বোলার ইমরান তাহির তাকে ইসলাম ধর্ম গ্রহণে প্রভাবিত করেছেন। তবে সেসময় এই ধারণাটিকে উড়িয়ে দিয়ে ওয়েন পার্নেল বলেছিলেন, যদিও আমি আমার নাম ওয়ালিদ ঠিক করেছি, তবে আমি চাই সকলে আমাকে আমার পূর্বের নামেই ডাকুক। ইসলাম ধর্ম আমি নিজে গবেষণায় গ্রহণ করেছি। আমি আমার দলের সকল কিছুতে সব সময় এগিয়ে থাকবো। আমার মূল লক্ষ্য থাকবে দলের জন্য সেরাটা দিয়ে খেলা। যেহেতু রোজার সময় চলে আসছে, আমি চাই সকলেই আমার এই সিদ্ধান্তটিকে ইতিবাচকভাবে নিক বা গ্রহণ করুক। আমি একজন পেশাদার ক্রিকেটার এবং আমার জীবনের এ রকম সিদ্ধান্ত নেয়ার মতো ক্ষমতা ও সৎ সাহস আমার আছে। এই সিদ্ধান্তে দলের কোন সদস্য কিংবা আমাকে কেউ উদ্বুদ্ধ করেননি। আমি নিজেই আমার জন্য ভালোটা বেছে নিয়েছি।
২০১৬ সালে পার্নেল বিবাহ বন্ধনে আবদ্ধ হন। ব্যক্তিগত জীবনে তিনি ইসলামের বিধিনিষেধ মেনে চলার চেষ্টা করেন। তার ঘনিষ্ঠ সূত্র থেকে জানা যায়, বিদেশ সফরে তিনি এলকোহল ও মাদকদ্রব্য এড়িয়ে চলেন।
কলকাতা পুলিশ

কলকাতা পুলিশ ফোর্স হলো পশ্চিম বঙ্গ রাজ্যের দুটি পুলিশ ফোর্সের মধ্যে একটি (অন্যটি হল পশ্চিমবঙ্গ পুলিশ, যা একটি পৃথক অধিক্ষেত্র)। কলকাতা পুলিশের কাজ হল কলকাতা মহানগর এলাকায় আইনশৃঙ্খলা রক্ষা, অপারাধীদের চিহ্নিত করা ও শহরকে সুরক্ষা রাখা, ভারতের মধ্যে যেটা ১৮৬৬ সালের 'কলকাতা পুলিশ আইন' এবং ১৮৬৬ সালের 'কলকাতা উপ-পৌর পুলিশি আইন'-এর অধীনে সংজ্ঞায়িত।
বর্তমান কলকাতা পুলিশ প্রশাসনের ইতিহাসের উৎপত্তি হয় কলকাতার ঔপনিবেশিক সময় থেকে, যখন এই কলকাতা "ক্যালকাটা" নামে পরিচিত ছিল, যখন ব্রিটিশ ইস্ট ইন্ডিয়া কোম্পানি কলকাতায় তাদের পক্ষোদ্ভেদ নিষ্পত্তি করেছিল। কলকাতা আবিষ্কার করেছিলেন জব চার্নক নামে এক ইংরেজ, ১৬৯০ সালে হুগলী নদীর তীরে সুতানুটি গ্রামে তিনি নোঙর ফেলেন। সেই গ্রামেই ১৬৯৬ সাল থেকে সামরিক নিষ্পত্তির একটি নিউক্লিয়াস গঠিত হয় জব চার্নকের মৃত্যুর ঠিক ৩ বছর পরে। সুতানুটির সাথে আরোও দুটো গ্রাম গোবিন্দপুর এবং কালিকাতা নিয়ে ব্রিটিশ ইস্ট ইন্ডিয়া কোম্পানির কলকাতা র গোড়াপত্তন করে।
কলকাতা এর আগে ছিল মুঘলদের অধীনে। ইংরেজ আমলে কলকাতা মুঘল সাম্রাজ্যের অধীনে কিছুটা থেকে গেলেও বাংলার নবাবরা প্রধানত মুর্শিদাবাদ ও উত্তরবঙ্গে শাসন কার্যকরী রেখেছিলেন। ১৭২০ সালে ইস্ট ইন্ডিয়া কোম্পানি একজন অফিসার ঠিক করেন যাকে বেসামরিক ও অপরাধমূলক প্রশাসনের পুরো দায়িত্ব দেওয়া হয়েছিল। "ব্ল্যাক ডেপুটি" বা "ব্ল্যাক জমিন্দার" নামে একজন ভারতীয় কার্যনির্বাহকের দ্বারা সহায়তা পেতেন। তার অধীনে ছিল তিনজন নবাব-দেওয়ান যাদের মধ্যে একজন ছিলেন পুলিশ। এই নিষ্পত্তির জন্য "থানা" ভাগ করা ছিল। "থানাদার"দের অধীনে কাজ করত দুধরনের মানুষ যাদেরকে "নায়েক" ও "পাইক" বলে ডাকা হত। এছাড়াও নদী-পুলিশেরও একটি ছোটো দল গঠন করা হয়।
১৭৭৮ সালে একটি সংবিধি পাশ হয় কলকাতা পুলিশের শক্তি উত্থাপিত হয় ৭০০ জন পাইক, ৩১ জন থানাদার এবং ৩৪ জন নায়েব একজন অধীক্ষকের অধীনে। ১৭৮০ সালে সংরক্ষণের কমিশনার নিযুক্ত করা হয়েছিল যারা ঘড়ি বা ওয়ার্ড দেখাশোনা করত। পুলিশি প্রশাসন তখনও খুব নড়বড়ে ছিল।
১৭৯৪ সালে শান্তি বিচারপতি কলকাতা এবং তার শহরতলির পৌর প্রশাসনের জন্য নিযুক্ত করা হয়েছিল, একজন প্রধান ম্যাজিস্ট্রেট অধীনে যে সরাসরি পুলিশের ভারপ্রাপ্ত ছিল। ১৮০৬ সালে শান্তি বিচারপতি ২৪ পরগণার ম্যাজিস্ট্রেটের অধীনে চলে আসে যা শহরের ২০ মাইল মধ্যে অবস্থিত।
১. কলকাতা পুলিশ কমিশনার হলেন কলকাতা পুলিশ ফোর্সের প্রধান নির্বাহী ও প্রশাসনিক হেড। তার অধীনে ও নিয়ন্ত্রণে আছে:
কলকাতা পুলিশ-এর ঊর্ধ্বতন অফিসারদের তালিকা 
২. কলকাতা পুলিশের অধীনে ৭৯টি থানা আছে। সেগুলি হল:
কৃতি খরবন্দা

কৃতি খরবন্দা () (জন্মঃ অক্টোবর ২৯, ১৯৮৮) একজন ভারতীয় অভিনেত্রী যিনি মূলত কন্নড় এবং তেলুগু চলচ্চিত্রে কাজ করেন। একজন মডেল হিসেবে ক্যারিয়ার শুরু করার পর তেলুগু চলচ্চিত্র "বোনি" (২০০৯)-এর মাধ্যমে অভিনয় জগতে কৃতির অভিষেক ঘটে। পরবর্তীতে তিনি কন্নড় চলচ্চিত্র ইন্ডাস্ট্রির একজন শীর্ষ অভিনেত্রী হয়ে ওঠেন। সম্প্রতি তিনি তামিল এবং হিন্দি চলচ্চিত্রে কাজ শুরু করেছেন।
কৃতি খরবন্দা ১৯৮৮ সালের ২৯ অক্টোবর ভারতের নতুন দিল্লিতে জন্মগ্রহণ করেন। তিনি তেলুগু চলচ্চিত্র বোনির মাধ্যমে আত্মপ্রকাশ করেন। যদিও নতুন আত্মপ্রকাশকারী হিসেবে তিনি বক্স অফিসে ব্যর্থ হন। পরবর্তীতে সহ-শিল্পী হিসেবে অভিনয় করেন পবন কল্যাণের সঙ্গে থীনমার চলচ্চিত্রে যার গড় আয় বেশি ছিল না। তিনি সফল তেলুগু আলা মোদালাইন্দি চলচ্চিত্রে অতিথি ভূমিকা পালন করেন এবং সহ-শিল্পী হিসেবে মনোজ মাঞ্চুর সাথে অভিনয় করেন মি. নুকায়্যা চলচ্চিত্রে।
কৃতি ২০১৯ সাল থেকে তার "বীরে কি ওয়েডিং", "পাগলপন্তি" ও "তেইশ" চলচ্চিত্রের সহশিল্পী অভিনেত্রী পুলকিত সম্রাটের সাথে প্রেমের সম্পর্কে জড়ান। পাঁচ বছর প্রেম করার পর ২০২৪ সালের জানুয়ারি মাসে তাদের বাগদান সম্পন্ন হয়। ২০২৪ সালের ১৫ই মার্চ তারা হরিয়ানার মনেশ্বরের আইটিসি গ্র্যান্ড ভারতে ঐতিহ্যবাহী হিন্দু রীতিতে বিবাহ বন্ধনে আবদ্ধ হন।
সুপার রাঙ্গায় তার অভিনয় তাকে চতুর্থ দক্ষিণ ভারতীয় আন্তর্জাতিক চলচ্চিত্র পুরস্কারে সমালোচক সেরা অভিনেত্রী এবং সেরা অভিনেত্রী হিসেবে প্রথম ফিল্মফেয়ার পুরস্কার এনে দেয়।
সাউথ সিটি, কলকাতা

সাউথ সিটি হল কলকাতায় নির্মিত ৩১.১৪ একর জায়গা জুড়ে বিস্তৃত এক বহুতল কমপ্লেক্স। এটি কোলকাতায় যোধপুর পার্ক ও টালিগঞ্জ এলাকার নিকটবর্তী প্রিন্স আনয়ার শাহ রোডের ওপর অবস্থিত। এই বহুতল কমপ্লেক্সটি কোলকাতা শহরের একদম হৃদয়ে অবস্থিত।
এই বহুতলে আছে বিশাল এলাকা জুড়ে এক আবাসিক কমপ্লেক্স, যেখানে পাওয়া যায় বিনোদনমূলক সুবিধাবাদি, স্কুল, হাসপাতাল, শপিং মল এবং একটি সামাজিক ক্লাব।
এই আবাসিক কমপ্লেক্সে আছে ৫ টি আবাসিক টাওয়ার- ৩৬ তলা বিশিষ্ট ৪ টি আবাসিক টাওয়ার এবং ১৬ তলা বিশিষ্ট ১ টি আবাসিক টাওয়ার। ২০১৩ র হিসেব অনুযায়ী সাউথ সিটি পূর্ব ভারতের বৃহত্তম শপিং মল এবং এই আবাসিক টাওয়ার টি পূর্ব ভারতের উচ্চতম টাওয়ার ঠিক আর্বানা-এর পরেই। সাউথ সিটি আবাসিক কমপ্লেক্সটি ১১৭ মিটার উচ্চ। এর প্রথম, দ্বিতীয়, তৃতীয় ও চতুর্থ টাওয়ারের নামগুলো হল যথাক্রমে ওক, পাইন, ম্যাপেল ও সিডার। কমপ্লেক্সের মধ্যে বৃষ্টির জল ফসল করার ও ব্যবস্থাপনা আছে। ১৭০০ এর কাছাকাছি পরিবার এই আবাসিক কমপ্লেক্সে বসবাস করে।
সাউথ সিটি কোলকাতা শহরে একটি বেশ বড়ো ল্যান্ডমার্কে পরিণত হয়েছে।
সাউথ সিটি স্কুল ভারতীয় স্কুল সার্টিফিকেট পরীক্ষা বোর্ডের অধিভুক্ত এবং সেইসাথে একটি আন্তর্জাতিক বোর্ডের সাথেও যুক্ত।
সাউথ সিটি ক্লাবে কলকাতার সবচেয়ে বড় সুইমিং পুল আছে বলে ভাবা হয়। ক্লাবের সদস্য পদ এই টাওয়ারের বাসিন্দাদের জন্যও করা হয়েছে।
হাইল্যান্ড পার্ক, কলকাতা

হাইল্যান্ড পার্ক হল কলকাতার বুকে নির্মিত ৩২.১৪ একর জায়গা জুড়ে বিস্তৃত এক বহুতল কমপ্লেক্স। এটি কলকাতায় চক গড়িয়া এলাকায় ইস্টার্ন মেট্রোপলিটান বাইপাস এর ওপর অবস্থিত। এই বহুতলে আছে আবাসিক কমপ্লেক্স, একটি শপিং মল এবং 'কাউন্টি' নামক একটি সামাজিক ক্লাব অন্তর্ভুক্ত আছে।
এই কমপ্লেক্সে আছে ৯ টি টাওয়ার। সেগুলি হল 'পিক' (২৮ তলা, ৮৬ মিটার (২৮২ ফুট)), 'কেপ' (২৪ তলা, ৭৪ মিটার (২৪৩ ফুট)), 'ব্রুক' (২৪ তলা, ৭৪ মিটার (২৪৩ ফুট)), ফজোর্ড (২১ তলা, ৬৫ মিটার (২১৩ ফুট) ), বে (২১ তলা, ৬৫ মিটার (২১৩ ফুট)), গ্লেন (১৮ তলা, ৫৬ মিটার (১৮৪ ফুট)), আইল (১৮ তলা, ৫৬ মিটার (১৮৪ ফুট)), রিজ (১৮ তলা, ৫৬ মিটার (১৮৪ ফুট))) এবং লচ (১৮ তলা, ৫৬ মিটার (১৮৪ ফুট))। ওখানে মোট ৯৪১ টি আবাসিক ইউনিট আছে, এর সাথে আছে প্রমিত এপার্টমেন্ট, দ্বৈত এপার্টমেন্ট ও পেন্ট-হাউস।
হাইল্যান্ড পার্ক হল ইস্টার্ন মেট্রোপলিটান বাইপাসের ওপরে অবস্থিত অন্যতম গুরুত্বপূর্ণ জায়গা। এর ঠিক সামনে যে শপিংমলটা অবস্থিত সেটা প্রায় ১৭৫,০০০ বর্গফুট (১৬,২৫৮ বর্গমিটার) জায়গা জুড়ে অবস্থিত।
আফগানিস্তানের রাষ্ট্রপতিদের তালিকা

এই পাতাটি আফগানিস্তানের অ-রাজসিক রাষ্ট্র প্রধানদের একটি তালিকা। আফগানিস্তান ১৯৭৩ থেকে ১৯৯২ এবং ২০০১ থেকে বর্তমান পর্যন্ত সবিরাম প্রজাতন্ত্র ছিল। অন্যান্য সময়ে দেশটি বিভিন্ন সম্রাট, আমির, বাদশাহ ও (১৯৯০-এর দশকে) ইসলামী ধর্মশাসনের অধীন ছিল। আফগানিস্তানের বর্তমান সংবিধান অনুসারে রাষ্ট্রপতি সামরিক বাহিনী ও অপেক্ষাকৃত দূর্বল জাতীয় সংসদের অন্যান্য বিধানিক কার্যক্রমের প্রধান। যদিও অাফগানিস্তানের বিভিন্ন অঞ্চল ও এর প্রদেশের প্রশাসনিক ক্ষমতা বিতর্কিত।
বর্তমান রাষ্ট্রপতি হামিদ কারজাই ডিসেম্বর ৭, ২০০৪ সালে দেশটির ইতিহাসে প্রথমবারের মত গণতান্ত্রিক প্রক্রিয়ায় রাষ্ট্রপতি নির্বাচিত হন। আফগানিস্তানের জাতীয় সংসদ আফগানিস্তানের বিধানসভা। বর্তমান দ্বিক্ষ বিশিষ্ঠ এই বিধানসভাটি ২০০৫ সালের ১৮ই সেপ্টেম্বর নির্বাচিত হয়। আইনসভা তৈরির জন্য সর্বোচ্চ আদালতের সদস্যরা রাষ্ট্রপতি দ্বারা নির্বাচিত হন। নতুন বিচারবিভাগ ও সংসদ, উভয়ে মিলে দেশটিতে একটি নিরপেক্ষ সরকার প্রতিষ্ঠার চেষ্টা চালাচ্ছে যা এখন পর্যন্ত দেশটিতে ঘটেনি। এছাড়াও এই প্রক্রিয়াটি ২০০৪ সালে শুরু হওয়ায় অপেক্ষাকৃত নতুন, কারণ দশকের পর দশক ধরে বিভিন্ন দল ও গোষ্ঠীর সাথে যুদ্ধ করার পরই প্রক্রিয়াটি শুরু হয়। জাতিসংঘ, অন্যান্য সরকার ও বিভিন্ন সংস্থা দেশটিতে গণতন্ত্র পূণঃপ্রতিষ্ঠার জন্য কাজ করে যাচ্ছে।
জাকিয়া বারী মম

জাকিয়া বারী মম (জন্ম: ১৯ ডিসেম্বর ১৯৮৫) মম নামে বেশি পরিচিত, একজন বাংলাদেশী অভিনেত্রী এবং মডেল। তিনি ২০০৬ সালে "লাক্স-চ্যানেল আই সুপারস্টার" সৌন্দর্য্য প্রতিযোগিতায় জয়লাভ করেন। ২০০৭ সালে তৌকির আহমেদ পরিচালিত দারুচিনি দ্বীপ চলচ্চিত্রে অভিনয়ের মধ্য দিয়ে চলচ্চিত্র জগতে তার আবির্ভাব ঘটে। এই চলচ্চিত্রের তার কাজের জন্য তিনি শ্রেষ্ঠ অভিনেত্রী বিভাগে জাতীয় চলচ্চিত্র পুরস্কার অর্জন করেন। এছাড়া ২০১৫ সালে "ছুঁয়ে দিলে মন" ছবিতে অভিনয় করে মেরিল-প্রথম আলো পুরস্কারের দর্শক জরিপ ও সমালোচক শাখায় শ্রেষ্ঠ অভিনেত্রীর পুরস্কার লাভ করেন। তিনি চলচ্চিত্রের পাশাপাশি টেলিভিশন নাটকেও কাজ করেন।
মম ১৯৮৫ সালের ১৯ ডিসেম্বর জন্মগ্রহণ করেন। তার বাবা মজিবুল বারী ও মা আয়েশা আক্তার। তার শৈশব কাটে ব্রাহ্মণবাড়িয়া জেলায়। ব্রাহ্মণবাড়িয়ার আলাউদ্দিন খাঁ সঙ্গীতাঙ্গনে নাচ শিখেন কবিরুল ইসলাম রতনের কাছে। ১৯৯৫ সালে তার প্রথম টেলিভিশনে আবির্ভূত হন। তিনি বাংলাদেশ টেলিভিশনের নতুন কুড়ি প্রতিযোগিতায় পুরস্কার লাভ করেন। এরপর ২০০৬ সালে লাক্স-চ্যানেল আই সুপারস্টার সৌন্দর্য্য প্রতিযোগিতায় জয়লাভ করেন। তিনি জাহাঙ্গীরনগর বিশ্ববিদ্যালয় থেকে নাট্য এবং নাট্যতত্ত্ব বিভাগে ২০১০ সালে স্নাতক আর ২০১২ সালে স্নাতকোত্তর পাশ করেন।
মম ২০০৬ সালে লাক্স-চ্যানেল আই সুপারস্টার সৌন্দর্য্য প্রতিযোগিতায় জয়লাভের ফলে হুমায়ূন আহমেদ রচিত ও তৌকির আহমেদ পরিচালিত দারুচিনি দ্বীপ চলচ্চিত্রে প্রধান চরিত্রে অভিনয়ের সুযোগ পান। এই চলচ্চিত্রে জরি চরিত্রে অভিনয়ের জন্য তিনি শ্রেষ্ঠ অভিনেত্রী বিভাগে জাতীয় চলচ্চিত্র পুরস্কার অর্জন করেন। এরপর তিনি নাটকে অভিনয় করা শুরু করেন। তার অভিনীত স্বর্ণমায়া, বিবর, নীড় নাটকগুলো তাকে জনপ্রিয়তা পায়।
২০১৩ সালে সঙ্গীতশিল্পী তাহসানের বিপরীতে "নীলপরী নীলাঞ্জনা" ও "এক্লিপস" নাটকে অভিনয় করেন। পাশাপাশি "ভালোবাসার চতুষ্কোণ" ধারাবাহিক নাটকে কাজ করেন। ২০১৪ সালে যায়েদ খানের বিপরীতে "প্রেম করব তোমার সাথে" চলচ্চিত্রে অভিনয় করেন। ২০১৫ সালে দীর্ঘদিন পর "দ্বিতীয় কুসুম" ধারাবিহিক নাটকে অভিনয় করেন। পাশাপাশি ব্যস্ত ছিলেন শিহাব শাহীন পরিচালিত "ছুঁয়ে দিলে মন" চলচ্চিত্র নিয়ে। রোমান্টিক ঘরানার এ চলচ্চিত্রে তার বিপরীতে অভিনয় করেন আরিফিন শুভ। এই চলচ্চিত্রে অভিনয়ের জন্য তিনি মেরিল প্রথম আলো পুরস্কার-এ শ্রেষ্ঠ অভিনেত্রী বিভাগে দর্শক জরিপ ও সমালোচক পুরস্কার অর্জন করেন।
২০১৬ সালে রবীন্দ্রনাথ ঠাকুরের জন্মদিনে বেসরকারী চ্যানেল আরটিভির জন্য নির্মিত "অপরিচিতা" নাটকে তাকে দেখা যায়। নাট্যকার সুমন আনোয়ারের নির্দেশনায় তার বিপরীতে অভিনয় করেন রওনক হাসান। এই বছর ঈদুল ফিতর উপলক্ষে নাট্যকার সুমন আনোয়ার নির্মিত পাঁচটি নাটকে অভিনয় করেন। নাটকগুলো হল "ফুলমতি", "আশার আলো", "হলুদ বসন্ত", "নীল দুপুর", "আবর্ত"। এছাড়াও ঈদুল ফিতর উপলক্ষে তাহসানের বিপরীতে তিন বছর পর নাগরিক মানুষের জীবন নিয়ে চিত্রিত "এখন আর রূপকথা হয় না" নাটকে অভিনয় করেন।
মম ২০১৮ সালে নাট্য নির্মাতা অরুণ চৌধুরীর প্রথম চলচ্চিত্র "আলতা বানু"-এ আলতা চরিত্রে অভিনয় করেন। একই বছর রাজনৈতিক প্রেক্ষাপটে নির্মিত "দহন" ছবিতে তাকে সাংবাদিক মায়া চরিত্রে দেখা যায়। বছরের শেষে মুক্তি পায় তার অভিনীত ভৌতিক-থ্রিলার চলচ্চিত্র "স্বপ্নের ঘর"।
মম ২০১০ সালের ৩১ মার্চ চিত্রনাট্যকার এজাজ মুন্নাকে বিয়ে করেন। ২০১৩ সালে তাদের বিবাহ বিচ্ছেদ ঘটে। ২০১১ সালের ২ মার্চ এই দম্পতির একমাত্র ছেলে উদ্ভাস জন্মগ্রহণ করে। ২০১৫ সালের ২০ নভেম্বর তিনি চলচ্চিত্র পরিচালক শিহাব শাহীনের সাথে বিবাহ বন্ধনে আবদ্ধ হন। তাদের ডিভোর্স হয় ২০২০ সালে।
কিমিগায়ো

১৮৮৮ থেকে ১৯৪৫ পর্যন্ত "কিমিগায়ো" জাপান সাম্রাজ্যের জাতীয় সংগীত ছিল। দ্বিতীয় বিশ্বযুদ্ধ শেষে আত্মসমর্পণের পর যখন সাম্রাজ্য বিলুপ্ত হয়, তখন ১৯৪৫ সালে জাপান রাজ্য এর স্থলাভিষিক্ত হয়। উত্তরসূরি রাষ্ট্রটি একটি সংসদীয় গণতন্ত্র এবং এর শাসনতন্ত্র সাম্রাজ্যবাদী সার্বভৌমত্ব থেকে জনসার্বভৌমিত্বে পরিবর্তিত হয়। তবে মার্কিন যুক্তরাষ্ট্রের দখলদার বাহিনী সম্রাট হিরোহিতোকে সিংহাসন আসীন রাখে এবং "কিমিগায়ো" কার্যত জাতীয় জাতীয় সংগীত হিসাবেই রয়ে যায়। ১৯৯৯ সালে জাতীয় পতাকা ও সংগীতের উপর আইন পাসের মাধ্যমে এটিকে রাষ্ট্রীয় জাতীয় ও রাজকীয় সংগীত হিসাবে স্বীকৃতি দেওয়া হয়।
শিলীভূত কাঠ

শিলীভূত কাঠ বা 'শিলায়িত কাঠ' () হচ্ছে কোনো অঞ্চলের ফসিল হয়ে যাওয়া বিশেষ ধরনের কাঠের নাম। এই শব্দটি এসেছে তাঁর গ্রিক উৎস পেট্রো ("petro") থেকে যার অর্থ "পাথর" বা "শিলা"; আক্ষরিকভাবে যার অর্থ "কাঠের পাথরে রূপান্তর"। এটি কোনো গাছ বা গাছের মতো উদ্ভিদের খনিজায়ন প্রক্রিয়ায় সম্পূর্ণরূপে শিলায় পরিবর্তিত হওয়া। বাংলাদেশের কুমিল্লা জেলার লালমাই-ময়নামতি অঞ্চলে প্রচুর পরিমাণে এই ধরনের সিলিকায়িত কাঠ বা শিলায়িত কাঠ পাওয়া যায়। স্থানীয়ভাবে এই প্রস্তরীভূত শিলাকে ‘অসুরের হাড্ডি’ বলা হয়। এছাড়া বরেন্দ্রভূমি ও মধুপুর গড়েও এগুলো পাওয়া যায়।
উপাদানসমূহ যেমন ম্যাঙ্গানিজ, লোহা, এবং তামা শিলীভবনের প্রক্রিয়ার সময় জল/কাদায় সংরক্ষিত কাঠের বিভিন্ন রং দেয়। বিশুদ্ধ কোয়ার্টজ স্ফটিক বর্ণহীন হয়, কিন্তু যখন দূষণকারী প্রক্রিয়া যোগ করা হয়, তখন স্ফটিক একটি হলুদ, লাল, বা অন্য কোন আভা নেয়।
স্বরলিপি

মাত্রা,ছন্দ ও বিভাগ অনুযায়ী তালি ও খালির সহযোগে লিপিবদ্ধ করাকে স্বরলিপি বলে । স্বরলিপি হল লিখিত চিহ্নের দ্বারা সাঙ্গীতিক স্বরকে লিপিবদ্ধ করার পদ্ধতি। বহু প্রাচীন সভ্যতায় বিভিন্ন প্রতীকের সাহায্যে সুর লিপিবদ্ধ করার প্রচলন থাকলেও তা আধুনিক স্বরলিপির মত স্বয়ংসম্পূর্ণ ছিল না। মধ্যযুগীয় ইউরোপে প্রথম স্বয়ংসম্পূর্ণ স্বরলিপি লিখন পদ্ধতি গড়ে ওঠে এবং পরবর্তীকালে তা সমগ্র বিশ্বের বিভিন্ন ধরনের সঙ্গীতে গৃহীত হয়।
স্বরলিপি লিখন পদ্ধতি ৪ প্রকার:
ভারতে আকারমাত্রিক স্বরলিপি উদ্ভাবন করেন দ্বিজেন্দ্রনাথ ঠাকুর এবং পরবর্তীকালে তার অনুজ জ্যোতিরিন্দ্রনাথ ঠাকুর সেই পদ্ধতির উন্নয়ন করেন। এই পদ্ধতির স্বরলিপিতে ‘আ’-কার (-া)-এর মত চিহ্ন ব্যবহার করে তালের মাত্রা চিহ্নিত করা হয় এবং এ কারণেই এই পদ্ধতির নাম আকারমাত্রিক। এই পদ্ধতিতে সাতটি শুদ্ধ স্বর এবং পাঁচটি বিকৃত স্বর মিলিয়ে মোট বারোটি স্বর লিখিত হয় আ-কার সহযোগে। স্বরগুলি লিখিত হয় এইভাবে,
মন্দ্র সপ্তক বা উদারার স্বর চিহ্নিত করতে স্বরের নিচে হসন্ত (্)-এর মত চিহ্ন ব্যবহৃত হয় এবং তার সপ্তক বা তারার স্বর চিহ্নিত করতে স্বরের উপরে রেফ্ (র্‍)-এর মত চিহ্ন ব্যবহৃত হয়। তিনটি সপ্তকে পৃথক ভাবে লিখিত ১২টি স্বর নিচে দেওয়া হল:
রবীন্দ্রনাথ ঠাকুর রচিত গান অর্থাৎ রবীন্দ্রসংগীত সহ অন্যান্য সমস্ত বাংলা গানে এই পদ্ধতিতে স্বরলিপি লিখিত হয়।
পাশ্চাত্য দেশ গুলিতে মোট চার প্রকার স্বরলিপি পদ্ধতি প্রকাশিত ছিল, যথা:
বর্তমানে ন্যুম্‌স্ স্বরলিপি পদ্ধতির উন্নততর সংস্করণ স্টাফ স্বরলিপি পদ্ধতি পাশ্চাত্য দেশসমূহে প্রচলিত। নীচে এই স্টাফ স্বরলিপি পদ্ধতি বিশেষত্বগুলিরই আলোচনা করা হলো:
হাঞ্জা

হাঞ্জা (হাঙ্গুল্: , হাঞ্জা: ) কোরীয় ভাষার প্রাচীনকালে ব্যবহৃত ছবি-অক্ষর লিপি। হাঞ্জা ছবি-অক্ষর লিপি কোরীয় ভাষাতে হচ্ছে গৃহীত চীনা ছবি-অক্ষর লিপি। হাঙ্গুল্ হচ্ছে কোরীয় ভাষার বর্তমানের ব্যবহারিত বর্ণমালা লিপি। ১৮৯৪ সালে হাঙ্গুল্ হাঞ্জার উপরে আনুষ্ঠানিকভাবে গৃহীত হয়। ১৮৯৪ সাল থেকে হাঞ্জার ব্যবহার আনুষ্ঠানিকভাবে থেমে যায়।
কানা (জাপানি লিপি)

কানা হচ্ছে জাপানি ভাষার ৩টি ব্যবহারিত লিপি থেকে ২টি ব্যবহারিত শব্দলিপির জুড়ি।
কানা জুড়ির ভাগ হল:
"হিরাগানা এবং কাতাকানার যুক্ত নাম হল কানা।"
গুলশান গ্রোবর

গুলশান গ্রোবর (; জন্ম ২১ সেপ্টেম্বর ১৯৫৫) একজন ভারতীয় অভিনেতা যিনি ৪০০ এরো বেশি সিনেমায় অভিনয় করেছেন। তিনিই ভারতীয় প্রথম অভিনেতাদের একজন যারা বলিউড থেকে হলিউড এবং আন্তর্জাতিক চলচ্চিত্রে সফলতা লাভ করেছে। চলচ্চিত্রে খল চরিত্রে তার প্রভাব বিস্তার করার সক্ষমতার জন্য তিনি বলিউডে "ব্যাড ম্যান" নামে পরিচিত।
ধ্বনিদলভিত্তিক লিপি

ধ্বনিদলীয় লিপি হলো এক ধরনের "লিখন পদ্ধতি" বা "বর্ণমালা"। সাধারণ বর্ণমালার সাথে এর পার্থক্য হলো সাধারণ যেকোনো ভাষার বর্ণমালাগুলো সচরাচর কিছু সীমিত সংখ্যক অক্ষর দ্বারা গঠিত হয়, যেমন: ইংরেজি বর্ণমালা (২৬টি অক্ষর), আরবি বর্ণমালা (২৯টি অক্ষর), বাংলা বর্ণমালা (স্বরবর্ণ ও ব্যঞ্জনবর্ণ মিলিয়ে ৫০টি অক্ষর), স্প্যানিশ বর্ণমালা (২৭টি অক্ষর) ইত্যাদি। সাধারণ সীমিত বর্ণমালাভিত্তিক ভাষাগুলোতে শব্দ গঠন করার জন্য স্বরবর্ণ (Vowels) ও ব্যঞ্জনবর্ণকে (Consonants) পাশাপাশি বসিয়ে কিংবা একত্রে সংযুক্ত করে লেখা হয়। সেই তুলনায় ধ্বনিদলীয় লিপি ভিত্তিক ভাষাগুলো গঠিত হয় বিপুলসংখ্যক খণ্ড খণ্ড ধ্বনি বা শব্দাংশের (Syllables) সমষ্টি দিয়ে। 
কোনো একটি ভাষার ধ্বনিদলীয় লিপি (ইংরেজি শব্দ: Syllabary) হলো এমন কিছু লেখ্য প্রতীকের সমষ্টি, যেগুলোর প্রতিটি বর্ণই ঐ ভাষার ধ্বনিদল বা স্বরতন্ত্রের প্রতিনিধিত্ব করে। এই ধ্বনিদলগুলোকে পাশাপাশি সাজিয়েই মূলত উক্ত ভাষার শব্দগুলোকে গঠন করা হয়।
ধ্বনিদলীয় লিপিতে একেকটি বর্ণমালা বা প্রতীককে ধ্বনিদল অক্ষর বলা হয়। সাধারণত একটি ধ্বনিদল অক্ষরে একটি ব্যঞ্জনধ্বনি ও একটি স্বরধ্বনি যুক্ত অবস্থায় থাকে এবং স্বরধ্বনিটি ব্যঞ্জনধ্বনিটিকে অনুসরণ করে। অর্থাৎ এটি একটি "ব্যঞ্জন+স্বর" জাতীয় অক্ষর। তবে অনেক ধ্বনিদলীয় লিপিতেই আরও অনেক জটিল প্রকৃতির ধ্বনির সমষ্টি দেখতে পাওয়া যায়। যেমন: ব্যঞ্জন+স্বর+ব্যঞ্জন, ব্যঞ্জন+স্বর+সুর কিংবা শব্দশেষের নাসিক্যব্যঞ্জন ইত্যাদি নানারকম জটিল ধ্বনিসমষ্টি দেখতে পাওয়া যায়।
শব্দীয় বর্ণমালা লিপি

শব্দীয় বর্ণমালা লিপি হচ্ছে এমন লিপি পদ্ধতি যেখানে স্বরবর্ণ এবং ব্যঞ্জনবর্ণ আলাদা হয়ে থাকে, আর প্রতিটি অক্ষরের পরিচিতি তার স্বরের মূল্যের ভিত্তি হয়। বর্ণমালা পরিচয়ে স্বরবর্ণ এবং ব্যঞ্জনবর্ণ আলাদা করে তালিকাভুক্ত করা থাকে। শব্দীয় বর্ণমালা লিপিগুলোর একটি বিশেষ বৈশিষ্ট্য হল, প্রতিটি স্বরবর্ণের বৈশিষ্ট্যসূচক চিহ্ন থাকে এবং প্রতিটি ব্যঞ্জনবর্ণের একটি সহজাত স্বরশব্দ পূর্বনির্ধারিত থাকে। এই বিষয়ে শব্দীয় বর্ণমালা লিপি পদ্ধতির বিপরীতে অশব্দীয় বর্ণমালা লিপি পদ্ধতি।
হিন্দু-আরবি সংখ্যা পদ্ধতি

হিন্দু-আরবি সংখ্যা পদ্ধতি () বিশ্বের সবচেয়ে বেশি ব্যবহৃত সংখ্যা পদ্ধতি। এর ব্যবহার অনেক ভাষায় দেখা যায়। পদ্ধতিটিতে দশটি অঙ্ক আছে: ০, ১, ২, ৩, ৪, ৫, ৬, ৭, ৮ এবং ৯। এ পদ্ধতিতে একাধিক অঙ্ককে পাশাপাশি বসিয়ে একটি মাত্র সংখ্যা হিসেবে পড়া হয়। সংখ্যাটিতে অঙ্কের অবস্থান অনুযায়ী সেটির মান নিরূপণ করা হয়। শূন্যের প্রতীক পদ্ধতিটির সাফল্যের চাবিকাঠি। ৫০০ খ্রিষ্টাব্দের দিকে ভারতীয় উপমহাদেশের গণিতবিদেরা পদ্ধতিটি উদ্ভাবন করেন। এ কারণে এটিকে হিন্দু-আরবি সংখ্যা পদ্ধতি বা হিন্দু সংখ্যা পদ্ধতিও বলা হয়। মধ্যপ্রাচ্যে প্রথমে বাগদাদের গণিতবিদেরা সংখ্যা পদ্ধতিটি গ্রহণ করেন এবং আরও পশ্চিমের আরবদের কাছে এটিকে ছড়িয়ে দেন। উত্তর আফ্রিকার বেজাইয়া শহরে ইতালীয় পণ্ডিত ফিবোনাচ্চি প্রথম এই সংখ্যা পদ্ধতির সাথে পরিচিত হন। তার কাজের মাধ্যমে সমস্ত ইউরোপ পদ্ধতিটির সাথে পরিচিত হয়।
সুন্দরাম রবি

সুন্দরম রবি (; জন্ম ২২ এপ্রিল ১৯৬৬) ভারতের একজন ক্রিকেট আম্পায়ার এবং আইসিসি’র সেরা আম্পায়ার তালিকার সদস্য। ২০১১ সালের অক্টোবরে ভারত ও ইংল্যান্ডের মধ্যকার টি-টোয়েন্টি ম্যাচ দিয়ে আন্তর্জাতিক ক্রিকেটে আম্পায়ার হিসেবে অভিষেক হয় রবির। দুই মাসের ব্যবধানে ভারত-ওয়েস্ট ইন্ডিজ মধ্যকার ম্যাচ দিয়ে একদিনের আন্তর্জাতিক ম্যাচে ও অভিষেক হয়। ২০১৩ সালে বাংলাদেশ ও নিউজিল্যান্ডের মধ্যকার চট্টগ্রাম টেস্ট ক্রিকেটে তার আন্তর্জাতিক টেস্ট অভিষেক হয়। পরে তিনি আন্তর্জাতিক টেস্ট,একদিনের এবং টি-টুয়েন্টিতে বিভিন্ন ম্যাচে আম্পায়ারের দায়িত্ব পালন করেন।
শ্রীনিবাসরাঘবন ভেঙ্কটরাঘবন এর পর দ্বিতীয় ভারতীয় হিসেবে ২০১৫ সালে আইসিসি’র সেরা আম্পায়ার তালিকার সদস্য নির্বাচিত হন ।
২০১৫ ক্রিকেট বিশ্বকাপের সময় রবি দায়িত্ব প্রাপ্ত ২০ টি আম্পায়ারের মধ্যে অন্যতম একজন হিসেবে নির্বাচিত হন কোনো ম্যাচেই ফিল্ড আম্পায়ার এর দায়িত্বে থাকেননি। ৪টি ম্যাচে ৩টি তে টিভি আম্পায়ার ও ১টি তে রিজার্ভ আম্পায়ার হিসেবে থেকেছেন। সেগুলোর সব ই গ্রুপ লিগ ম্যাচ।
এই টুর্নামেন্টে ৩টি সুপার ১০ গ্রুপ ম্যাচে ফিল্ড আম্পায়ার এর দায়িত্ব পান।
২০১৯-এর ইন্ডিয়ান প্রিমিয়ার লিগের মুম্বাই ইন্ডিয়ান্স ও রয়্যাল চ্যালেঞ্জার্স ব্যাঙ্গালোরএর মধ্যকার ম্যাচে সুন্দরম রবির সঠিকভাবে দায়িত্ব পালন নিয়ে প্রশ্ন উঠে।লাসিথ মালিঙ্গার করা একটি নো বলের সিদ্ধান্ত দিতে ব্যর্থ হন রবি। আর সেই ম্যাচে জয়ের দ্বারপ্রান্থে থাকা বেঙ্গালুরু হেরে যায়। এই কারণেই সুন্দরম রবিকে আইসিসি’র সেরা আম্পায়ার তালিকা থেকে বহিষ্কার করা হয়। গত দুই বছর ধরে ১২ জন আম্পায়ার নিয়ে গঠিত এলিট প্যানেলের ১১তম সদস্য ছিলেন রবি।
র‌্যানমোর মার্টিনেজ

র‌্যানমোর এথলসন জন মার্টিনেজ (; জন্ম: ২৪ জুন, ১৯৬৭) কলম্বোয় জন্মগ্রহণকারী শ্রীলঙ্কার সাবেক প্রথম-শ্রেণীর ক্রিকেটার। বর্তমানে তিনি আন্তর্জাতিক ক্রিকেট অঙ্গনে আম্পায়ারের দায়িত্ব পালন করছেন। ঘরোয়া ক্রিকেটে তিনি সেবাস্টিযানিটেজ ক্রিকেট ও অ্যাথলেটিক ক্লাবের হয়ে ফাস্ট-বোলাররূপে খেলেছেন। তবে, স্বল্পকালীন সময়ে তিনি মাত্র চারটি প্রথম-শ্রেণীর ক্রিকেটে প্রতিনিধিত্ব করতে পেরেছেন।
পিঠের ব্যথার দরুন তাকে জোরপূর্বক ক্রিকেট খেলা থেকে অবসর গ্রহণ করতে হয়। ১৯৮৫ সালে কলম্বোর সেন্ট পিটার্স কলেজকে রানার্স-আপ করান। এরপর ঐ বছরই তিনি শ্রীলঙ্কার অনূর্ধ্ব-১৯ ক্রিকেট দলের হয়ে অস্ট্রেলিয়া এবং ১৯৮৭/৮৮ মৌসুমে অনূর্ধ্ব-২৩ দলের হয়ে পাকিস্তান সফর করেন। ১৯৮৪ সালে ক্রিকেট থেকে স্বেচ্ছায় অবসর নেয়ার পূর্বে এসএসসি, নেগোম্বো সিসি এবং সেবাস্টিয়ানিটিজের হয়ে খেলেন।
১৯৯৬ সালে আম্পায়ার হিসেবে মাঠে নামেন ও ২০০০ সালে প্রাথমিক বিভাগে উত্তীর্ণ হন। আন্তর্জাতিক স্তরে ক্রিকেটার হিসেবে নিজের সক্ষমতা প্রমাণ করতে পেরেছেন মার্টিনেজ। এরফলে তিনি আইসিসি’র আম্পায়ারদের আন্তর্জাতিক তালিকায় নাম অন্তর্ভুক্ত করতে সক্ষম হয়েছেন। ৫০,০০০ দর্শকের সম্মুখে আবুধাবিতে অনুষ্ঠিত ইউরো এশিয়া কাপের একদিনের আন্তর্জাতিক প্রতিযোগিতার চূড়ান্ত খেলায় ভারত-পাকিস্তানের খেলায় আম্পায়ারিত্ব করেছিলেন। এছাড়াও নেপালে অনুষ্ঠিত আন্তঃমহাদেশীয় প্রতিযোগিতা ও ২০০৩ সালে বাংলাদেশের ঘরোয়া ক্রিকেট প্রতিযোগিতায়ও তিনি সফলভাবে খেলা পরিচালনা করেছেন।
কৃষমার স্যান্তোকি

কৃষমার স্যান্তোকি (জন্ম: ২০ ডিসেম্বর, ১৯৮৪) জামাইকার ক্লেয়ারডন এলাকায় জন্মগ্রহণকারী আন্তর্জাতিকমানের ক্রিকেটার। আন্তর্জাতিক ক্রিকেট অঙ্গনে ওয়েস্ট ইন্ডিজ ক্রিকেট দলে জ্যামাইকার প্রতিনিধিত্ব করছেন। দলে তিনি মূলতঃ বোলার হিসেবে অবতীর্ণ হয়েছেন। নিচের সারির বামহাতি ব্যাটসম্যান স্যান্তোকি বামহাতে মিডিয়াম পেস বোলিং করে থাকেন।
সেপ্টেম্বর, ২০১১ সালে টুয়েন্টি২০ আন্তর্জাতিকে ইংল্যান্ড ক্রিকেট দলের বিপক্ষে অভিষেক ঘটে তার। ঐ খেলায় তিনি ১৭ রানের বিনিময়ে ১ উইকেট লাভ করেছিলেন ও তার দল জয়লাভ করেছিল।
রঞ্জন মাদুগালে

রঞ্জন সেনেরাথ মাদুগালে (; জন্ম: ২২ এপ্রিল ১৯৫৯) শ্রীলঙ্কার ক্যান্ডিতে জন্মগ্রহণকারী সাবেক আন্তর্জাতিক ক্রিকেটার। ১৯৭৯ থেকে ১৯৮৮ সালের মধ্যবর্তী সময়কালে আন্তর্জাতিক ক্রিকেট অঙ্গনে শ্রীলঙ্কা ক্রিকেট দলের প্রতিনিধিত্ব করেছেন। শ্রীলঙ্কা ক্রিকেট দলের সাবেক অধিনায়ক ছিলেন তিনি।
১৯৮২ সালে শ্রীলঙ্কার অভিষেক টেস্ট ক্রিকেট ম্যাচের অন্যতম সদস্য হবার গৌরব অর্জন করেন। পরবর্তীতে ১৯৯৩ সালে আইসিসি’র ম্যাচ রেফারির ভূমিকায় অবতীর্ণ হন।
মাদুগালে ১৯৭৯ সালে আইসিসি ট্রফি’র চূড়ান্ত খেলায় কানাডা ক্রিকেট দলের বিপক্ষে আন্তর্জাতিক খেলায় অভিষিক্ত হন। ১৯৭৯ সালের প্রুডেন্সিয়াল বিশ্বকাপের ৯ম খেলায় ভারতের বিপক্ষে একদিনের আন্তর্জাতিকে রঞ্জন গুণতিলেকে’র সাথে তারও একযোগে অভিষেক ঘটে। খেলায় তিনি ২০ বল খেলে মাত্র ৪ রান সংগ্রহ করে মহিন্দর অমরনাথের বলে উইকেট-রক্ষক সুরিন্দর খান্না’র হাতে ধরা পড়ে প্যাভিলিয়নে ফেরত যান। তা স্বত্ত্বেও তার দল ৪৭ রানের ব্যবধানে জয়ী হয়ে বড় ধরনের অঘটন ঘটায়।
১৯৮২ সালে শ্রীলঙ্কা টেস্ট ক্রিকেট দলের সূচনা খেলায় প্রথম ইনিংসে ৬৫ রানসহ অর্জুনা রানাতুঙ্গা’র সাথে ৯৯ রানের জুটি গড়েন। সমগ্র খেলোয়াড়ী জীবনে তিনি ২১ টেস্ট ও ৬৩ ওডিআইয়ে প্রতিনিধিত্ব করেন। এছাড়াও, ২টি টেস্ট ও ১৩টি ওডিআইয়ে শ্রীলঙ্কা দলের নেতৃত্ব দেন তিনি। ১৯৮৫ সালে ভারতের বিপক্ষে সিরিজের পর তিনি টেস্টে মাত্র দুইটি অর্ধ-শতক করেছিলেন। ১৯৮৮ সালে আন্তর্জাতিক ক্রিকেট খেলায় থেকে অবসর গ্রহণ করেন মাদুগালে।
খেলোয়াড়ী জীবন থেকে অবসর গ্রহণের পর তিনি একটি বহুজাতিক প্রতিষ্ঠানে বিপণন নির্বাহীর দায়িত্ব পালন করেন। কিন্তু ক্রিকেট মাঠের প্রতি তার আসক্তি আরও বৃদ্ধি পেতে থাকে। এরফলে ১৯৯৩ সালে আন্তর্জাতিক ক্রিকেট কাউন্সিল কর্তৃক ম্যাচ রেফারি হিসেবে মনোনীত হন। আইসিসি’র সুনাম ও মর্যাদা বৃদ্ধিতে তিনি কাজ করতে থাকেন।
২০০১ সাল থেকে তিনি আইসিসি’র প্রধান ম্যাচ রেফারি হিসেবে কার্যসম্পাদন করে যাচ্ছেন। এ পর্যন্ত তিনি ৭৭ টেস্ট ও ১৬৯ একদিনের আন্তর্জাতিকে রেফারির দায়িত্বে ছিলেন যা তার অংশগ্রহণকৃত মোট খেলার চেয়েও বেশি। ১৯৯৯-২০০০ মৌসুমে অস্ট্রেলিয়ায় ভারতের সফরকালে এশীয় দলের বিপক্ষে অবস্থান নিয়ে বিতর্কে পরিণত হয়েছিলেন তিনি।
মরিস হিলকুইট

মরিস হিলকুইট () (১৮৬৯-১৯৩৩) ছিলেন বিশ শতকের প্রথমাংশের মার্কিন যুক্তরাষ্ট্রের সমাজতান্ত্রিক দলের প্রতিষ্ঠাতা ও নেতা এবং নিউইয়র্ক শহরের নিম্ন পূর্ব দিকের নামকরা শ্রমিক আইনজীবী। ১৯১৭ সালের নভেম্বরে তিনি যুদ্ধ-বিরোধী প্লাটফর্ম চালান এবং সেসময় হিলকুইট নিউইয়র্ক শহরের মেয়র নির্বাচনে সমাজতান্ত্রিক প্রার্থী হিসেবে ১০০,০০-এর অধিক ভোট লাভ করেন। তিনি প্রথম জীবনে মার্কসবাদের সংগে যোগ দেন, পরে সংস্কারবাদ ও সুবিধাবাদে অধঃপতিত হন।
নভেম্বর ১৯১৭ সালে, একটি যুদ্ধবিরোধী প্ল্যাটফর্মের উপর চলমান, হিলকুইট নিউ ইয়র্ক সিটি মেয়র পদে প্রতিদ্বন্দিতা করে সমাজতান্ত্রিক প্রার্থী হিসেবে পেয়েছিলেন ১০০,০০০ অধিক ভোট। হিলকুইট আবার নিউ ইয়র্কের মেয়র পদের জন্য ১৯৩২ সালে প্রতিদ্বন্দিতা করেন। মধ্যে তিনি তার জীবনের বিভিন্ন সময়ে মোট পাঁচবার মার্কিন কংগ্রেসের প্রার্থী হিসেবে দাঁড়িয়েছিলেন।
মরিস হিলকুইট মার্কিন হিব্রু ট্রেডস, একটি গার্মেন্ট শ্রমিক ইউনিয়ন ১৮৮৮ সালে গঠন করতে সাহায্য করেন। যখন "Arbeiter Zeitung" পত্রিকার জন্য তিনি লেখালেখি করছিলেন। তিনি ১৮৯৩ সালে নিউ ইয়র্ক ইউনিভার্সিটি ল স্কুল থেকে স্নাতক হন। তাকে একই বছরের নভেম্বরে নিউইয়র্ক স্টেট আইনজীবী সমিতির সদস্য হিসেবে ভর্তি করা হয়।
তিনি ১৯৩৩ খ্রিস্টাব্দের ৮ অক্টোবর মধ্যরাতের কয়েক মিনিট আগে যক্ষ্মায় মারা যান। মৃত্যুর সময় তাঁর বয়স ছিল ৬৪ বছর।
প্রায়-বিপদগ্রস্ত প্রজাতি

প্রায়-বিপদগ্রস্ত প্রজাতি বলতে আইইউসিএন লাল তালিকায় এমন জীবিত প্রজাতি বা উপপ্রজাতির সংরক্ষণ অবস্থা বোঝায়, যাদের অবস্থা বর্তমানে খুব একটা আশঙ্কাজনক না হলেও নিকট ভবিষ্যতে তাদের বিপদগ্রস্ত বলে ঘোষণা করা হতে পারে।
প্রজাতি বা উপপ্রজাতির সংখ্যা ও বিস্তৃতি গভীরভাবে মূল্যায়ন করে তারপর এদের প্রায়-বিপদগ্রস্ত বিভাগের অন্তর্ভুক্ত করা হয়। এর পূর্বে ন্যূনতম বিপদগ্রস্ত আর পরে সংকটাপন্ন নামে দুটি বিভাগ রয়েছে। সংকটাপন্ন বিভাগের মতই এই বিভাগের সদস্য নির্ধারণ করা হয় কোন নির্দিষ্ট অঞ্চলে তার হঠাৎ কমে যাওয়া বা তার আবাসস্থলের সংখ্যা কমে যাওয়ার উপর নির্ভর করে। যে সকল প্রাণী বা উদ্ভিদের অস্তিত্ব সংরক্ষণ ব্যবস্থার উপর নির্ভরশীল, তাদেরও এই বিভাগের আওতায় আনা হয়েছে। ২০০১ সাল থেকে সংরক্ষণ নির্ভর নতুন একটি বিভাগ সৃষ্টি করা হয়েছে। এই বিভাগটির অন্তর্গত সব প্রজাতি ও উপপ্রজাতিও প্রায়-বিপদগ্রস্ত বলে বিবেচিত।
২০০১ সালের পূর্বে প্রায়-বিপদগ্রস্ত অবস্থাকে কম বিপদগ্রস্ত অবস্থার একটি উপবিভাগ হিসেবে গণ্য করা হত।
স্ট্যান্ড আপ কমেডি

স্ট্যান্ড আপ কমেডি এক ধরনের প্রহসন। এক্ষেত্রে একজন কমেডিয়ান উপস্থিত জনতার সামনে কোন বিষয়কে হাস্যরসাত্মক ভঙ্গিমায় সরাসরি উপস্থাপন করেন। স্ট্যান্ড আপ কমেডি উন্মুক্ত মঞ্চ, থিয়েটার, জনসমাগম, ভোজসভা, ক্লাবঘরের ছোট পরিসরে এমনকি কোন খোলা জায়গায় প্রদর্শিত হতে পারে। ডিভিডি বা টেলিভিশনের মাধ্যমেও এটি প্রচারিত হয়। সাম্প্রতিক সময়ে অনেক কমেডিয়ান নিজের ভিডিও ব্লগও খুলেছেন। বিনোদনের এই মাধ্যমটি কমিক, স্ট্যান্ড আপ কমিক বা শুধু স্ট্যান্ড আপ নামেও পরিচিত।
স্ট্যান্ড আপ কমেডিতে একজন কমেডিয়ান খুব দ্রুত লয়ে নানান মজাদার গল্প, অভিজ্ঞতা, ছোটখাটো কৌতুক, একবাক্যের চুটকি ইত্যাদির মাধ্যমে দর্শকদের মনোরঞ্জনের চেষ্টা করেন। কমেডিয়ানের নিজস্ব বাচনভঙ্গী, অঙ্গভঙ্গী, মুখাবয়ব, স্বরের ওঠা নামা এবং সর্বোপরি লোক হাসানোর নিজস্ব দক্ষতার জনসাধারণের বিনোদনের অন্যতম উপাদান হিসেবে কাজ করে। অনেকে বৈচিত্র্য আনার জন্য তাদের প্রদর্শনীতে বিভিন্ন সরঞ্জাম, জাদু, বাদ্যযন্ত্র, সুর ইত্যাদি ব্যবহার করেন।
সম্মুখ লাথি

মার্শাল আর্টে সম্মুখ লাথি ( ) একটি পদাঘাত সোজা সামনের দিকে হাঁটু তুলে, যখন পাদদেশ এবং ঠেং অবাধে ঝুলন্ত বা টানা নিতম্ব অবস্থা থেকে, তারপর পরিচর্যাকারী সামনে টার্গেট এলাকায় আঘাত হানে। এটা লেগ প্রত্যাহার অবিলম্বে পদাঘাত প্রদানের পর, থেকে বিপক্ষ থেকে লেগ এবং (যদি না একটি সমাহার প্রক্রিয়া হল) স্থিতিশীল লড়াইয়ের অবস্থান থেকে ফিরে সাঁড়াশিবিশেষ চেষ্টা এড়ানোর জন্য কমনীয়।
সম্মুখে পদাঘাত বর্ণিত সাধারণত মৌলিক ক্যারাট বা Tae Kwon কি সামনে পদাঘাত। তবে ফ্রন্ট পদাঘাত করা যাবে সোজা সামনের দিকে সরাসরি সম্মুখে গমন করা, এবং তারপর অনেক ভিন্ন শৈলী থেকে বিভিন্ন পরিবর্তনের অন্তর্ভুক্ত হিসাবে সংজ্ঞায়িত আরও বিস্তৃতভাবে। একটি সম্মুখে পদাঘাত অগ্রবর্তী একটি সূক্ষ্মবুদ্ধি উপায় (নিতম্ব চাপাচাপি করা), অথবা ঊর্ধ্বে থেকে কুঁচকি, বগল বা চিবুক আক্রমণ মধ্যে বিতরণ করা যাবে। উচ্চতা তা ডেলিভারী দেয়া হবে তা মুখী এটি ডেলিভারী দেয়া হবে তা প্রভাবিত হবে। পদাঘাত উপর তা সম্মুখে অথবা পিছন ক্ষুর দিয়ে উদ্যাপিত হয় উপর নির্ভর করা হয় ভিন্ন বিতরণ; অথবা কিনা এটা অপমানকর পদাঘাত অথবা একটি আত্মরক্ষামূলক স্টপ-পদাঘাত (মত Muay থাই এর "Teep পদাঘাত")। অনেক অন্যান্য পরিবর্তনের মধ্যে, ফ্রন্ট Kicks প্লব, খেচর, বা উপায় ছিপ দিয়ে মাছ ধরা বা মাছ ধরার পদ্ধতি মধ্যে নির্বাহ পারেন।
ডেভ রিচার্ডসন

ডেভিড জন রিচার্ডসন (; জন্ম: ১৬ সেপ্টেম্বর, ১৯৫৯) জোহেন্সবার্গে জন্মগ্রহণকারী দক্ষিণ আফ্রিকা জাতীয় ক্রিকেট দলের সাবেক টেস্ট ক্রিকেটার এবং উইকেট-রক্ষক। এছাড়াও তিনি ইস্টার্ন প্রভিন্স এবং নর্দার্ন ট্রান্সভাল দলের পক্ষ হয়ে ঘরোয়া ক্রিকেট প্রতিযোগিতায় অংশগ্রহণ করেছেন।
বর্তমানে আন্তর্জাতিক ক্রিকেট কাউন্সিলের সিইও হিসেবে নিযুক্ত হয়েছেন ডেভিড রিচার্ডসন নামে পরিচিত ডেভ রিচার্ডসন।
১৯৮৬ সালে স্বীকৃতিবিহীন টেস্ট খেলার মধ্য দিয়ে দক্ষিণ আফ্রিকার শীর্ষস্থানীয় উইকেট-রক্ষকরূপে রে জেনিংসের স্থলাভিষিক্ত হন ডেভিড রিচার্ডসন। ক্রীড়াজগৎ থেকে বিধি-নিষেধ তুলে নেয়ার পর প্রথম সাত বছর তিনি দক্ষিণ আফ্রিকা জাতীয় ক্রিকেট দলের নিয়মিত খেলোয়াড় ও অবিচ্ছেদ্য অংশ ছিলেন। তার টুপি এবং বাদামী গ্লাভস খুবই জনপ্রিয়তা অর্জন করেছিল। ১৯৯৪-৯৫ মৌসুমে কেপটাউনে অনুষ্ঠিত অভিষেক টেস্টে নিউজিল্যান্ডের বিরুদ্ধে তিনি তার একমাত্র সেঞ্চুরি (১০৯) করেন।
দক্ষিণ আফ্রিকান টেস্ট ক্রিকেটারদের মধ্যে সর্বোচ্চ ১৫২টি ডিসমিসালের সাথে স্বীয় নামকে জড়িয়ে রেখেছেন স্ব-মহিমায়। তার পরবর্তী স্থানে জন ওয়েট ১৪১টি ডিসমিসাল ঘটিয়েছেন।
অবসর গ্রহণের পূর্ব পর্যন্ত ৪২টি টেস্ট এবং ১২২টি একদিনের আন্তর্জাতিক ক্রিকেট খেলায় দক্ষিণ আফ্রিকার পক্ষ হয়ে অংশগ্রহণ করেন। মাইকেল রিচার্ডসন নামীয় তার সন্তান ইংল্যান্ডের কাউন্টি ক্রিকেটে ডারহামের পক্ষ হয়ে খেলছে।
রিচার্ডসন আইনজীবী হিসেবে যোগ্যতা অর্জন করেন। ক্রিকেট জীবন থেকে অবসর গ্রহণের পর তিনি বেশ কিছুসংখ্যক খেলোয়াড়ের ব্যবসায়িক মধ্যস্থতাকারী হিসেবে কাজ করতে থাকেন। জানুয়ারি, ২০০২ সালে তিনি আন্তর্জাতিক ক্রিকেট কাউন্সিলের (আইসিসি) প্রথম সাধারণ ব্যবস্থাপক হিসেবে নিয়োগ লাভ করেন।
২৮ জুন, ২০১২ সালে তিনি আইসিসি’র নতুন প্রধান নির্বাহী কর্মকর্তা হিসেবে হারুন লরগাতের স্থলাভিষিক্ত হন।